text:
NKHANI YA PACHIKUTO
Kodi a Mboni za Yehova Mumawadziwa Bwinobwino?
Mayi wina yemwe amakhala ku California m’dziko la United States, dzina lake Becky, anati: “Pali munthu winawake wa Mboni za Yehova, dzina lake Mike ndipo ndinadziwana naye pa kanthawi ndithu. Komabe zimene anthu a m’chipembedzo chakechi amachita zimandiimitsa mutu. Mwachitsanzo, popeza amati iwowo ndi a Mboni za Yehova, ndimadabwa kuti Yehovayo ndi ndani? Nanga n’chifukwa chiyani a Mboni sakondwerera nawo maholide? Kodi chipembedzo cha Mike si kagulu kampatuko?
Bambo wina dzina lake Zenon, yemwe amakhala ku Ontario m’dziko la Canada, anati: “Anthu ena omwe ndimakhala moyandikana nawo nyumba atayamba kuphunzira Baibulo ndi a Mboni za Yehova, ndinayamba kudzifunsa kuti, ‘Kodi dzina lakuti Mboni za Yehova limatanthauza chiyani?’ Ndinkafuna kudziwa kuti, ‘N’chifukwa chiyani chipembedzochi chili ndi dzina limeneli?’”
Bambo wina amene amakhala ku Washington m’dziko la United States, dzina lake Kent, anati: “Ine ndi mkazi wanga tinkaganiza kuti a Mboni za Yehova anapezerapo mwayi womabwera kwathu atadziwa kuti sitipita kutchalitchi. Tinkaona kuti ngati zipembedzo zikuluzikulu zikulephera kutiphunzitsa zomveka, ndiye kodi a Mboni za Yehova angatithandize?”
Mayi wina yemwe amakhala ku Esbjerg m’dziko la Denmark, dzina lake Cecilie, anati: “A Mboni za Yehova sindinkawadziwa komanso sindinkadziwa zimene amakhulupirira.”
N’kutheka kuti nanunso mumaona a Mboni za Yehova akulalikira kunyumba za anthu komanso m’malo amene kumapezeka anthu ambiri. Mwina mumawaona akugawira mabuku ofotokoza nkhani za m’Baibulo komanso akuphunzira Baibulo ndi anthu kwaulere. N’kuthekanso kuti nthawi ina anakupatsanipo magazini. Kodi nanunso mumadzifunsa mafunso ofanana ndi amene ali pamwambawa? Nanga kodi mumafuna mutadziwa kuti a Mboni za Yehova ndi anthu otani?
Kodi mayankho a mafunso amenewa mungawapeze kuti? Nanga mungadziwe bwanji zimene a Mboni za Yehova amakhulupirira, mmene amapezera ndalama zoyendetsera ntchito yawo komanso chifukwa chake amabwera kwanu ndiponso kulalikira m’malo osiyanasiyana?
Mayi Cecilie, omwe tawatchula kumayambiriro kwa nkhaniyi, ananenanso kuti: “Ndinawerengapo nkhani zimene anthu ena analemba pa Intaneti zokhudza a Mboni za Yehova. Ndinali nditamva mphekesera zambiri zonyoza a Mboni za Yehova. Zimenezi zinachititsa kuti ndizidana kwambiri ndi a Mboni.” Kenako a Cecilie anaganiza zokumana ndi a Mboni ndipo anawafunsa mafunso ambiri. Mayiwo anasangalala kwambiri ndi mmene a Mboniwo anawayankhira mafunso awo.
Kodi inunso mukufuna mutadziwa zoona zokhudza a Mboni za Yehova? Mungachite bwino kukumana ndi a Mboniwo, omwenso ndi amene amafalitsa magazini mukuwerengayi, n’kuwafunsa. (Miyambo 14:15) Tikukhulupirira kuti nkhani yotsatirayi ikuthandizani kudziwa zimene timakhulupirira komanso zimene timachita.


c: text/html

text:
Kodi Mukudziwa?
Kodi kachisi wa ku Yerusalemu anamangidwanso pambuyo pa 70 C.E.?
YESU ananena kuti kachisi wa Yehova adzagwetsedwa ndipo sipadzatsala mwala uliwonse pamwamba pa mwala unzake. Ulosi umenewu unakwaniritsidwa mu 70 C.E. M’chakachi asilikali achiroma, otsogoleredwa ndi Tito, anawononga Yerusalemu. (Mat. 24:2) Kenako, mfumu ina ya ku Roma, dzina lake Julian, inakonza zoti imangenso kachisiyu.
Anthu amanena kuti Julian anali mfumu yomaliza ya ku Roma yomwe sinali Mkhristu. Iye anali mwana wa mchimwene wa Constantine Wamkulu ndipo anaphunzitsidwa Chikhristu. Koma atakhala mfumu mu 361 C.E., iye anakana maphunziro achikhristuwo chifukwa cha chinyengo cha anthu amene ankati ndi Akhristu. Akatswiri a mbiri yakale amanena kuti iye anali wampatuko chifukwa chakuti anakana Chikhristu.
Julian ankanyansidwa kwambiri ndi Chikhristu. Chifukwa china n’chakuti ali ndi zaka 6, anaona anthu amene ankati ndi Akhristu akupha bambo ake ndiponso achibale ake. Choncho akatswiri a mbiri yakale amati Julian analimbikitsa Ayuda kumanganso kachisi wawo pofuna kusonyeza kuti Yesu anali mneneri wonyenga. *
N’zoona kuti Julian anakonza zoti amangenso kachisiyu. Koma sitikudziwa ngati anayambadi kumanga. Ndipo ngati anayamba, sitikudziwa chimene chinaimitsa ntchitoyo. Chomwe tikudziwa n’chakuti iye anaphedwa pasanathe zaka ziwiri kuchokera pamene anakhala mfumu ndipo kachisiyo sanamangidwenso.
^ ndime 5 Yesu sananene kuti kachisi sadzamangidwanso. Koma anati adzawonongedwa ndipo izi zinachitikadi mu 70 C.E.

robotstxt: allowed

filter: keep


text:
40 M’chaka cha 25 kuchokera pamene tinatengedwa kupita ku ukapolo,+ kuchiyambi kwa chakacho, pa tsiku la 10 la mwezi woyamba, m’chaka cha 14 kuchokera pamene mzinda unawonongedwa,+ pa tsiku limeneli dzanja la Yehova linandikhudza,+ ndipo iye ananditengera kumalo enaake.+2 M’masomphenya a Mulungu, iye ananditengera m’dziko la Isiraeli ndi kundikhazika paphiri lalitali kwambiri.+ Mbali ya kum’mwera paphiripo panali chinachake chooneka ngati mzinda.+3 Kenako ananditengera kumeneko ndipo ndinaonako munthu wamwamuna. Munthuyo anali kuoneka wonyezimira ngati mkuwa.+ M’manja mwake munali chingwe cha fulakesi* ndi bango loyezera,+ ndipo anaima pachipata.4 Tsopano munthuyo anayamba kulankhula nane kuti: “Iwe mwana wa munthu,+ ona ndi maso ako, imva ndi makutu ako, ndipo uike mtima wako pa zonse zimene ndikuonetse, chifukwa wabweretsedwa kuno kuti ine ndikuonetse zinthu zimenezi. Ukauze nyumba ya Isiraeli zonse zimene uone kuno.”+5 Ndiyeno ndinaona kuti panali nyumba yomwe inali ndi mpanda wozungulira nyumba yonseyo. M’manja mwa munthu uja munali bango loyezera. Bangolo linali lalitali kukwana mikono* 6 potengera muyezo wa mkono ndi chikhatho. Tsopano munthuyo anayamba kuyeza mpandawo, ndipo anapeza kuti unali wochindikala bango limodzi komanso kuchokera pansi kupita m’mwamba unali wautali bango limodzi.6 Kenako anafika pachipata chimene chinayang’ana kum’mawa+ ndipo anakwera pamasitepe ake. Pamenepo iye anayamba kuyeza malo apafupi ndi khomo la kanyumba ka pachipatako+ ndipo anapeza kuti malowo anali bango limodzi m’lifupi. Malo apafupi ndi khomo la mbali ina ya kanyumbako analinso bango limodzi m’lifupi mwake.7 Chipinda cha alonda chinali bango limodzi m’litali ndi bango limodzi m’lifupi. Kuchokera pachipinda cha alonda kukafika pachipinda china cha alonda+ panali mikono isanu. Malo apafupi ndi khomo la kanyumbako, pafupi ndi khonde lamkati anali bango limodzi.8 Ndiyeno anayeza khonde la kanyumbako loyang’ana kubwalo lakunja, ndipo anapeza kuti linali bango limodzi.+9 Anayeza khonde la kanyumba ka pachipata n’kupeza kuti linali mikono 8. Zipilala zake zam’mbali zinali mikono iwiri. Khonde la kanyumbako linali loyang’ana kubwalo lakunja.10 Zipinda za alonda za pachipata cha kum’mawa zinalipo zitatu mbali iyi ndi zitatu mbali inayo. Miyezo ya zipinda zitatuzo inali yofanana, ndipo zipilala zam’mbali zinalinso zofanana, mbali iyi ndi mbali inayo.11 Kenako anayeza m’lifupi mwa malo apafupi ndi khomo la kanyumba ka pachipata n’kupeza mikono 10. Anayezanso m’litali mwa chipata n’kupeza mikono 13.12 Malo otchinga ndi mpanda, kutsogolo kwa zipinda za alonda, anali mkono umodzi. Kumbali zonse kunali malo otchinga ndi mpanda okwana mkono umodzi. Chipinda chilichonse cha alonda chinali mikono 6 mbali iyi ndiponso mikono 6 mbali inayo.13 Iye anapitiriza kuyeza kanyumba ka pachipatako kuchokera padenga* la chipinda chimodzi cha alonda kukafika padenga la chipinda china cha alonda ndipo anapeza mikono 25.+ Khomo la chipinda cha alonda cha mbali iyi linali moyang’anizana ndi khomo la chipinda cha mbali inayo.14 Kenako anayeza zipilala zam’mbali ndipo anapeza kuti zinali zazitali mikono 60 kuchokera pansi kupita m’mwamba. Zipilala zam’mbalizo zinali zoyang’ana kubwalo, m’zipata zonse.15 Kuchokera kutsogolo kwa khomo lakunja la kanyumba ka pachipata, kukafika kutsogolo kwa khonde limene linali kukhomo lamkati la kanyumbako, panali mikono 50.16 Zipinda za alondazo komanso zipilala zimene zinali m’mbali mwa zipindazo zinali ndi mawindo okhala ndi mafelemu aakulu mkati koma aang’ono kunja+ kuzungulira kanyumba konseko. Umu ndi mmenenso zinalili ndi mawindo apakhonde. Mkati mwa kanyumbako munali mawindo aakulu mkati, kuzungulira mbali zonse ndipo pazipilala zam’mbali panali zithunzi za mtengo wa kanjedza.+17 Kenako anandipititsa kubwalo lakunja. Kumeneko ndinaona zipinda zodyeramo+ ndipo pansi pa bwalo lonselo panali powaka miyala. Pabwalo lowaka miyalalo panali zipinda zodyeramo zokwana 30.+18 M’lifupi mwa malo owaka miyala am’mbali mwa tinyumba ta zipata munali mofanana ndendende ndi m’litali mwa tinyumbato. Amenewa anali malo owaka miyala a m’munsi.19 Munthu uja anapitiriza kuyeza kuchokera kutsogolo kwa kanyumba ka pachipata cha m’munsi kukafika kutsogolo kwa bwalo lamkati. Malo amenewa anali mikono 100, kum’mawa ndi kumpoto.20 Bwalo lakunja linali ndi kanyumba ka pachipata kamene kanayang’ana kumpoto. Iye anayeza m’litali ndi m’lifupi mwake.21 Zipinda zake za alonda zinali zitatu mbali iyi ndiponso zitatu mbali inayo. Miyezo ya zipilala zake zam’mbali ndi khonde lake, inali yofanana ndi miyezo ya kanyumba ka pachipata choyamba chija. M’litali mwake kanali mikono 50 ndipo m’lifupi mwake kanali mikono 25.22 Miyezo ya mawindo ake, khonde lake ndi zithunzi zake za mtengo wa kanjedza,+ inali yofanana ndi miyezo ya zinthu zomwezi za kanyumba ka pachipata kamene kanayang’ana kum’mawa. Anthu akafuna kulowa m’kanyumbako anali kukwera masitepe 7, ndipo khonde lake linali kutsogolo kwa anthuwo.23 Chipata cha bwalo lamkati chinayang’anizana ndi chipata cha kumpoto. Chipata cha kum’mawa cha bwalo lamkati nachonso chinayang’anizana ndi chipata cha kum’mawa. Munthu uja anayezanso mikono 100 kuchokera pachipata kukafika pachipata china.24 Kenako ananditengera kumbali ya kum’mwera. Kumeneko ndinaonakonso kanyumba ka pachipata kamene kanayang’ana kum’mwera.+ Iye anayeza zipilala zake zam’mbali ndi khonde lake ndipo miyezo yake inali yofanana ndi miyezo ya tinyumba ta zipata zina zija.25 Kanyumba ka pachipata kameneka ndi khonde lake zinali ndi mawindo ofanana ndi a tinyumba ta zipata zina zija kuzungulira kanyumbako. M’litali, kanyumbako kanali mikono 50 ndipo m’lifupi kanali mikono 25.26 Kanyumba kameneka kanali ndi masitepe 7 okwerera m’chipatacho,+ ndipo kutsogolo kwawo kunali khonde. Pazipilala zimene zinali m’mbali mwa khondelo, chimodzi mbali iyi ndi china mbali inayo, panali zithunzi za mtengo wa kanjedza.27 Bwalo lamkati linali ndi chipata kumbali ya kum’mwera. Ndipo iye anayeza kuchokera pachipata kulowera kum’mwera kukafika pachipata china. Mtunda umenewo unakwana mikono 100.28 Kenako ananditengera m’bwalo lamkati kudzera pachipata cha kum’mwera. Munthu uja anayeza kanyumba ka pachipata cha kum’mwera ndipo miyezo yake inali yofanana ndi tinyumba tina tija.29 Miyezo ya zipinda za alonda za kanyumba ka pachipatako, zipilala zake zam’mbali ndi khonde lake inali yofanana ndi miyezo ya tinyumba tina tija. Kanyumba ka pachipata konseko ndi khonde lake zinali ndi mawindo. M’litali mwake kanyumba kameneka kanali mikono 50 ndipo m’lifupi mwake kanali mikono 25.+30 Tinyumba tonse ta zipata zolowera m’bwalo lamkati tinali ndi khonde. M’litali mwake khondelo linali mikono 25 ndipo m’lifupi linali mikono isanu.31 Khonde lake linayang’ana kubwalo lakunja. Pazipilala zake zam’mbali panali zithunzi za mtengo wa kanjedza+ ndipo masitepe olowera m’kanyumba ka pachipatako analipo 8.+32 Kenako ananditengera m’bwalo lamkati kudzera mbali ya kum’mawa. Kumeneko iye anayeza kanyumba ka pachipatako ndipo miyezo yake inali yofanana ndi tinyumba tina tija.33 Miyezo ya zipinda za alonda za kanyumba ka pachipatako, zipilala zake zam’mbali ndi khonde lake inali yofanana ndi miyezo ya tinyumba tina tija. Kanyumba ka pachipata konseko ndi khonde lake zinali ndi mawindo. M’litali mwake, kanyumba kameneka kanali mikono 50 ndipo m’lifupi mwake kanali mikono 25.34 Khonde lake linayang’ana kubwalo lakunja. Pazipilala zake zam’mbali panali zithunzi za mtengo wa kanjedza kumbali iyi ndi kumbali inayo, ndipo masitepe olowera m’kanyumba ka pachipatako analipo 8.35 Kenako ananditengera kuchipata cha kumpoto.+ Kumeneko iye anayeza kanyumba ka pachipatako ndipo miyezo yake inali yofanana ndi tinyumba tina tija.+36 Iye anayeza zipinda za alonda, zipilala zake zam’mbali ndi khonde lake. Kanyumba ka pachipata konseko kanali ndi mawindo. M’litali mwake, kanyumba kameneka kanali mikono 50 ndipo m’lifupi mwake kanali mikono 25.37 Zipilala zake zam’mbali zinayang’ana kubwalo lakunja. Pazipilala zam’mbalizo panali zithunzi za mtengo wa kanjedza kumbali iyi ndi kumbali inayo.+ Masitepe olowera m’kanyumba ka pachipatako analipo 8.38 Pafupi ndi zipilala zam’mbali mwa tinyumba ta zipatazo panali chipinda chodyeramo. Kumeneko n’kumene anali kutsukira nsembe yopsereza yathunthu.+39 Pakhonde la kanyumba ka pachipatako panali matebulo awiri kumbali iyi ndi matebulo ena awiri kumbali inayo. Pamatebulowo anali kupherapo nsembe yopsereza yathunthu,+ nsembe yamachimo+ ndi nsembe ya kupalamula.+40 Kunja kwa kanyumba ka pachipata cha mbali ya kumpoto, kukhomo lolowera m’kanyumbako, kunali matebulo awiri. Kumbali inayo, pafupi ndi khonde la kanyumbako, kunalinso matebulo awiri.41 Kunja kwa kanyumba ka pachipatako kunali matebulo anayi ndipo mkati mwa kanyumbako munalinso matebulo anayi. Matebulo onse amene anali kupherapo nyama analipo 8.42 Matebulo anayi a nsembe zopsereza zathunthuwo anali amiyala yosema. M’litali mwake anali mkono umodzi ndi hafu, m’lifupi mwake anali mkono umodzi ndi hafu ndipo kuchokera pansi kufika pamwamba anali aatali mkono umodzi. Pamatebulo amenewa analinso kuikapo zida zophera nyama ya nsembe zopsereza zathunthu ndi nsembe zina.43 Mashelefu oikamo katundu anali chikhatho chimodzi m’lifupi mwawo. Mashelefuwo anawaika kuzungulira khoma lonse lamkati ndipo anawalimbitsa kwambiri. Pamatebulo aja anali kuikapo nyama ya nsembe yoperekedwa monga mphatso.+44 Kunja kwa kanyumba ka pachipata chamkati kunali zipinda zodyeramo oimba.+ Zipinda zimenezi zinali m’bwalo lamkati kumbali ya chipata cha kumpoto. Zipindazo zinayang’ana kum’mwera. Chipinda chimodzi chinali mbali ya kuchipata cha kum’mawa, ndipo chinayang’ana kumpoto.45 Pamenepo munthu uja anandiuza kuti: “Chipinda chodyeramo ichi, chimene chayang’ana kum’mwera, ndi cha ansembe amene akutumikira panyumbayi.+46 Chipinda chodyeramo chimene chayang’ana kumpoto ndi cha ansembe ogwira ntchito paguwa lansembe,+ omwe ndi ana a Zadoki.+ Iwo ndi ochokera mwa ana a Levi ndipo amayandikira Yehova ndi kum’tumikira.”+47 Munthu uja anayezanso bwalo lamkati. Iye anapeza kuti m’litali mwake, linali mikono 100 ndipo m’lifupi linalinso mikono 100. Bwalolo linali lofanana mbali zonse zinayi. Kutsogolo kwa nyumbayo kunali guwa lansembe.48 Kenako ananditengera pakhonde la nyumbayo.+ Pamenepo anayeza chipilala cham’mbali cha khondelo ndipo anapeza kuti chinali mikono isanu mbali iyi ndi mikono isanu mbali inayo. M’lifupi mwa khomo la nyumbayo munali mikono itatu mbali iyi ndi mikono itatu mbali inayo.49 Khonde la nyumbayo linali mikono 20 m’litali mwake ndi mikono 11 m’lifupi. Kuti munthu afike pakhondepo anali kukwera masitepe. Pafupi ndi zipilala zam’mbalizo panali nsanamira, imodzi mbali iyi, ina mbali inayo.+
Mawu a M'munsi
^ “Fulakesi” ndi mbewu imene anali kulima ku Iguputo. Anali kuigwiritsa ntchito popanga ulusi wowombera nsalu.
^ Mkono umodzi ndi wofanana ndi masentimita 44 ndi hafu, ndipo “chikhatho” chinali masentimita 7.4. Kuphatikiza zimenezi zimakwana pafupifupi masentimita 51.8 ndipo zimaimira muyezo wotchedwa “mkono wautali.” Choncho bango loyezera la mikono 6 linali lalitali mamita 3.11.


text:
MUTU 1
“Ngakhale Kuti Anafa, Iye Akulankhulabe”
1. N’chiyani chinachititsa kuti banja la Adamu ndi Hava lisamathenso kulowa m’munda wa Edeni, nanga Abele ankalakalaka chiyani?
ABELE anayang’ana nkhosa zake zimene zinkadya m’mbali mwa phiri. Ndiye mwina anaponyanso maso ake kutsogolo kwambiri ndipo chapatali anaona kuwala kwa moto. Abele ankadziwa kuti pamalo amenewo panali lupanga loyaka moto lomwe linkazungulira mosalekeza kutchinga njira yopita kumunda wa Edeni. Poyamba makolo ake ankakhala m’mundawo koma pa nthawiyi, iwo kapenanso ana awo, sakanatha kukhalamonso. Ndiyeno yerekezerani kuti tsopano ndi madzulo ndipo kunja kukuwomba kamphepo kayaziyazi. Abele akuyang’anitsitsa kumwamba ndipo akuyamba kuganizira za Mlengi wake. Kodi zidzathekanso kuti anthu akhale pa ubwenzi wabwino ndi Mulungu ngati mmene zinalili poyamba? Abele ankalakalaka zimenezi zitachitika.
2-4. Kodi Abele akulankhula bwanji kwa ife masiku ano?
2 Baibulo limanena kuti Abele akulankhulabe masiku ano. Kodi inuyo mungathe kumva zolankhula zake? Mwina mungaganize kuti zimenezo n’zosatheka chifukwa iye anafa. Ndipotu mwana wachiwiri wa Adamu ameneyu anamwalira zaka pafupifupi 6,000 zapitazo ndipo anasanduka fumbi. Komanso ponena za akufa, Baibulo limaphunzitsa kuti: “Sadziwa chilichonse.” (Mlal. 9:5, 10) Kuwonjezera pamenepo, m’Baibulo mulibe mawu aliwonse amene Abele analankhula. Ndiye kodi iye angatilankhule bwanji?
3 Mtumwi Paulo anauziridwa ndi Mulungu kulemba mawu awa ponena za Abele: “Mwa chikhulupiriro chimenecho, ngakhale kuti anafa, iye akulankhulabe.” (Werengani Aheberi 11:4.) Onani kuti lembali likusonyeza kuti Abele akulankhulabe mwa chikhulupiriro chake. Abele anali munthu woyamba kusonyeza chikhulupiriro. Anasonyeza kuti anali ndi chikhulupiriro cholimba moti tikhoza kutengera chitsanzo chake ngakhale masiku ano. Ngati tingaphunzire za Abele komanso kutsanzira chikhulupiriro chake, ndiye kuti tingati iye akulankhulabe kwa ife zinthu zothandiza kwambiri.
4 Koma zimene zinalembedwa m’Baibulo zokhudza Abele n’zochepa kwambiri. Ndiye kodi tingaphunzire bwanji za iye? Tiyeni tione.
Anakhala ndi Moyo pa Nthawi Yomwe Anthu Anali Atangolengedwa Kumene
5. Kodi mawu a Yesu oti Abele anakhalako “pamene dziko linakhazikika” akutanthauza chiyani? (Onaninso mawu a m’munsi.)
5 Abele anabadwa pasanapite nthawi yaitali kuchokera pamene anthu oyambirira analengedwa. Yesu ananena za Abele kuti anakhalapo “pamene dziko linakhazikika.” (Werengani Luka 11:50, 51.) Pamenepa Yesu sankanena dziko lenileni koma ankatanthauza anthu amene ali ndi chiyembekezo choti adzawomboledwa. Ngakhale kuti Abele anali munthu wachinayi kukhalapo, zikuoneka kuti iye anali woyamba kuonedwa ndi Mulungu kuti angathe kuwomboledwa. * Choncho n’zoonekeratu kuti Abele sanakule ndi anthu achitsanzo chabwino.
6. Kodi Abele anali ndi makolo otani?
6 Ngakhale kuti pa nthawiyo anthu anali atangolengedwa kumene, iwo anali atayamba kale kukumana ndi mavuto. Adamu ndi Hava, omwe anali makolo a Abele, anali okongola komanso amphamvu. Koma iwo anali anthu ochimwa ndipo ankadziwa bwino mfundo imeneyi. Poyamba anali angwiro komanso anali ndi chiyembekezo chokhala ndi moyo kosatha. Koma kenako anapandukira Yehova Mulungu ndipo anathamangitsidwa m’Paradaiso m’munda wa Edeni. Chifukwa choti iwo anachita zinthu mwadyera, osaganizira ubwino wa ana awo, anataya mwayi wokhala angwiro komanso wokhala ndi moyo wosatha.—Gen. 2:15–3:24.
7, 8. Kodi Hava ananena mawu ati Kaini atabadwa, ndipo mwina ankaganiza chiyani ponena mawu amenewa?
7 Atathamangitsidwa m’munda wa Edeni, Adamu ndi Hava anayamba kuvutika. Komabe pamene mwana wawo woyamba anabadwa, anamutchula kuti Kaini kapena kuti “Woberekedwa” ndipo Hava anati: “Ndabereka mwana wamwamuna ndi thandizo la Yehova.” Mawu akewa akusonyeza kuti mwina ankaganizira za lonjezo limene Yehova ananena m’munda wa Edeni pamene analosera kuti mkazi adzabereka “mbewu” yomwe idzawononge Satana amene anachititsa kuti iye ndi mwamuna wake achimwire Mulungu. (Gen. 3:15; 4:1) Mwina Hava ankaganiza kuti iyeyo ndiye anali mkazi amene Mulungu anatchula ndipo Kaini ndiye “mbewu” yolonjezedwa.
8 Ngati iye ankaganizadi zimenezi ndiye kuti ankalakwitsa kwambiri. Komanso ngati iye ndi mwamuna wake ankauza Kaini zimenezi, ndiye kuti anachititsa Kainiyo kukhala ndi maganizo olakwika. Kenako Hava anaberekanso mwana wina ndipo pa nthawiyi sananene mawu osonyeza kuti ananyadira. Mwana wachiwiriyu, anamutchula kuti Abele, dzina lomwe mwina limatanthauza “Mpweya Wotuluka M’mphuno” kapena “Zachabechabe.” (Gen. 4:2) N’kutheka kuti anamutchula dzina limeneli posonyeza kuti ankadalira kwambiri Kaini kusiyana ndi Abeleyo.
9. Kodi makolo a masiku ano angaphunzire chiyani kwa makolo athu oyambirira?
9 Masiku ano, makolo angaphunzire zambiri kuchokera kwa makolo oyambirirawa. Kodi mawu ndiponso zochita zanu zimachititsa kuti ana anu akhale onyada komanso odzikonda? Kapena kodi mumawaphunzitsa kukonda Yehova Mulungu komanso kuti akhale naye pa ubwenzi? N’zomvetsa chisoni kuti makolo oyambawa analephera udindo wawo. Komabe panali chiyembekezo choti ana awo ena adzachita zinthu mwanzeru.
N’chiyani Chinathandiza Abele Kukhala Ndi Chikhulupiriro Cholimba?
10, 11. Kodi Kaini ndi Abele ankagwira ntchito zotani, nanga Abele anakhala ndi khalidwe lotani?
10 N’zodziwikiratu kuti pamene anyamatawa ankakula, Adamu ankawaphunzitsa ntchito. Kaini anali mlimi ndipo Abele anali m’busa.
11 Koma Abele anachitanso zinthu zina zofunika kwambiri. M’kupita kwa nthawi iye anasonyeza khalidwe labwino kwambiri la chikhulupiriro, limene Paulo analemba pambuyo pake. Kumbukirani kuti pa nthawiyo panalibe munthu wachitsanzo chabwino amene Abele akanatsanzira. Ndiye kodi n’chiyani chinamuthandiza kuti azikhulupirira kwambiri Yehova Mulungu? N’kutheka kuti zinthu zitatu zotsatirazi n’zimene zinamuthandiza.
12, 13. Kodi chilengedwe cha Yehova chiyenera kuti chinathandiza bwanji Abele kukhala ndi chikhulupiriro cholimba?
12 Chilengedwe. N’zoona kuti Yehova anali atatemberera nthaka ndipo zimenezi zinachititsa kuti panthaka pazimera minga ndi zitsamba zobaya. Izi zinapangitsa kuti nthakayo isamatulutse zakudya zambiri ngati poyamba. Komabe inkatha kutulutsa chakudya cha anthu chokwanira. Komanso Mulungu sanatemberere nyama, mbalame, nsomba, mapiri, nyanja, mitsinje, mlengalenga, mitambo, dzuwa, mwezi komanso nyenyezi. Choncho Abele ankatha kuona zinthu ngati zimenezi, zomwe zinali umboni woti Yehova Mulungu, yemwe analenga zonse, ndi wachikondi, wanzeru komanso wabwino. (Werengani Aroma 1:20.) N’zoonekeratu kuti kuganizira kwambiri za makhalidwe a Mulungu komanso zomwe iye analenga, kunamuthandiza kukhala ndi chikhulupiriro cholimba.
13 Abele ankaganizira kwambiri za Yehova. Yerekezani kuti mukumuona ali kuubusa akuweta nkhosa zake. Abusa ankayenda kwambiri ndipo nthawi zambiri ankayenda m’malo amapiri, m’zigwa komanso m’mbali mwa mitsinje. Ankayenda m’malo amenewa kufunafuna msipu wobiriwira, akasupe a madzi komanso malo abwino oti nkhosa zawo zipume. Pa zolengedwa zonse, nkhosa zinkaoneka kuti sizingayende zokha koma zinkafunika munthu woti azizitsogolera komanso kuziteteza. Abele ankaona kuti nayenso ankafunika kuti Mulungu, yemwe ndi wamphamvu kuposa anthu, azimutsogolera, kumuteteza komanso kumusamalira. N’zosakayikitsa kuti iye ankanena zimenezi akamapemphera ndipo izi zinathandiza kuti chikhulupiriro chake chipitirize kulimba.
14, 15. Kodi malonjezo a Yehova anathandiza bwanji Abele kukhala ndi mfundo zambiri zoziganizira?
14 Malonjezo a Yehova. Adamu ndi Hava ayenera kuti anafotokozera ana awo zimene zinachitika m’munda wa Edeni zomwe zinachititsa kuti athamangitsidwe m’mundamo. Zimenezinso zinachititsa kuti Abele akhale ndi zambiri zoganizira.
15 Yehova ananena kuti nthaka idzakhala yotembereredwa. Abale ankaona minga ndi zitsamba zobaya zomwe zinkasonyeza kukwaniritsidwa kwa mawu amene Mulungu ananenawa. Yehova ananenanso kuti Hava azidzavutika akakhala ndi pakati komanso pobereka. Pamene abale ake ena ankabadwa, Abele ayenera kuti anaona izi zikuchitikadi. Yehova anadziwiratu kuti Hava azidzasowa chikondi ndi chisamaliro cha Adamu, mwamuna wake, komanso Adamuyo azidzamulamulira. Abele anaona zinthu zoterezi zikuchitikadi. Zonsezi zinathandiza Abele kuzindikira kuti mawu a Yehova ndi odalirika kwambiri. Choncho, Abele anali ndi zifukwa zomveka zokhulupirira lonjezo la Mulungu lonena za “mbewu” imene idzathetse mavuto onse amene anayambira mu Edeni.—Gen. 3:15-19.
16, 17. Kodi Abele ayenera kuti anaphunzira chiyani kuchokera kwa akerubi?
16 Angelo. Pa nthawiyo panalibe anthu achitsanzo chabwino oti Abele atengere. Komabe padziko lapansi panali angelo omwe Abele akanatha kutengera chitsanzo chawo. Pamene Adamu ndi Hava anathamangitsidwa m’munda wa Edeni, Yehova anaonetsetsa kuti iwo kapena ana awo asabwererenso m’munda umenewo. Pofuna kuteteza malowa kuti anthu asalowemonso, Yehova anaika angelo okhala ndi udindo wapamwamba kwambiri otchedwa akerubi. Anaikanso lupanga loyaka moto, limene linkazungulira mosalekeza.—Werengani Genesis 3:24.
17 Tangoganizani mmene Abele ankamvera ali mnyamata akaona akerubi amenewa. Popeza akerubiwa anali ndi matupi a anthu, Abele ankatha kuwaona ndipo ankaona kuti anali amphamvu kwambiri. Komanso akaona ‘lupangalo,’ limene linkayaka moto ndiponso kuzungulira nthawi zonse, Abele ankazindikira kuti Yehova ndi Mulungu wodabwitsa kwambiri. Pamene iye ankakula anaona kuti akerubiwa anali okhulupirika kwambiri chifukwa sanasiye ntchito yawoyi kapena kutopa nayo. Iwotu anakhala zaka zambirimbiri akuteteza malowa. Choncho Abele anaphunzira kuti akerubi amenewo ankatumikira Yehova Mulungu ndi mtima wonse. Anaonanso kuti iwo anali okhulupirika komanso omvera kusiyana ndi anthu a m’banja lake. N’zosakayikitsa kuti chitsanzo cha angelowa chinam’thandiza kuti akhale ndi chikhulupiriro cholimba.
18. Kodi ndi zinthu ziti masiku ano zomwe zingatithandize kukhala ndi chikhulupiriro?
18 Kuganizira chitsanzo cha angelo, malonjezo a Yehova komanso zimene chilengedwe chimaphunzitsa, kunathandiza Abele kuti apitirizebe kukhala ndi chikhulupiriro cholimba. Ndiyetu n’zoonekeratu kuti tonsefe, makamaka achinyamata, tingaphunzire zambiri pa chitsanzo cha Abele. Chitsanzo cha Abele chingathandize achinyamata kudziwa kuti angathe kukhulupirira kwambiri Yehova Mulungu ngakhale zitakhala kuti makolo ndiponso abale awo sakonda Yehova. Masiku ano, ife tili ndi zinthu zambiri zimene zingatithandize kukhala ndi chikhulupiriro cholimba. Tili ndi zinthu monga Baibulo lonse, chilengedwe, komanso zitsanzo zambiri za anthu achikhulupiriro kusiyana ndi mmene zinalili ndi Abele.
N’chifukwa Chiyani Mulungu Anasangalala Ndi Nsembe ya Abele?
19. Kodi m’kupita kwa nthawi Abele anazindikira mfundo yotani?
19 Pamene chikhulupiro cha Abele chinkakula, iye anayamba kufuna kuchita zinthu zosonyeza chikhulupiriro chakecho. Koma kodi munthu angapereke chiyani kwa Mlengi wa chilengedwe chonse, popeza Mulungu sasowa kanthu? M’kupita kwa nthawi Abele anazindikira mfundo yakuti, ngati ndi zolinga zabwino, atapereka kwa Yehova zinthu zabwino kwambiri, Yehovayo adzasangalala kwambiri.
20, 21. Kodi Kaini ndi Abele anapereka nsembe zotani, ndipo Yehova anatani?
20 Abele anakonza zopereka nsembe ya nkhosa. Iye anasankha zonenepa bwino komanso zoyamba kubadwa ndipo atazipha, anatenga mbali zabwinozabwino n’kuzipereka nsembe. Pa nthawiyi, nayenso Kaini anafuna kuti Mulungu amukonde komanso amudalitse, choncho iyenso anapereka nsembe ya zokolola zake. Koma mosiyana ndi Abele, iye analibe maganizo abwino. Kusiyana kumeneku kunaonekera kwambiri pamene iwo ankapereka nsembe zawo.
21 Onse anagwiritsa ntchito guwa la nsembe ndi moto popereka nsembe zawo. Mwina anamanga maguwa awowo pafupi ndi malo amene panali akerubi aja, omwe pa nthawiyo ankaimira Yehova padziko lapansi. Baibulo limati: “Yehova anakondwera ndi Abele ndipo analandira nsembe yake.” (Gen. 4:4) Baibulo silinena kuti Yehova anachita chiyani posonyeza kuti wasangalala ndi nsembe ya Abele.
22, 23. N’chifukwa chiyani Yehova anasangalala ndi nsembe ya Abele?
22 Kodi n’chiyani chinapangitsa kuti Mulungu asangalale ndi nsembe ya Abeleyo? Kodi zinthu zimene anagwiritsa ntchito popereka nsembeyo ndi zomwe zinasangalatsa Yehova? Abele anapereka nyama yamoyo komanso anakhetsa magazi a nyamayo. Kodi iye ankadziwa kuti nsembe yotereyi idzakhala yofunika kwambiri m’tsogolo? Patapita zaka zambiri, Mulungu anagwiritsa ntchito nsembe ya mwana wankhosa wopanda chilema kuimira nsembe ya Mwana wake wangwiro, “Mwanawankhosa,” amene magazi ake osalakwa anali kudzakhetsedwa. (Yoh. 1:29; Eks. 12:5-7) Sitikudziwa zimene Abele ankadziwa ndiponso kuganiza pa nthawiyo. Koma n’kutheka kuti iye sankadziwa zoti m’tsogolo Yehova adzagwiritsa ntchito nsembe za nyama komanso sankadziwa kuti adzazigwiritsa ntchito bwanji.
23 Koma zimene tikudziwa ndi zakuti, Abele anapereka kwa Yehova zinthu zabwino kwambiri. Yehova anasangalala osati ndi nsembe yokhayo, komanso ndi Abeleyo. Kukonda Yehova komanso chikhulupiriro n’zimene zinachititsa Abele kupereka nsembe yake.
24. (a) N’chifukwa chiyani tinganene kuti nsembe ya Kaini payokha sinali yolakwika? (b) Kodi zochita za Kaini zikufanana bwanji ndi za anthu ambiri masiku ano?
24 Koma zinali zosiyana ndi Kaini. Yehova “sanakondwere naye Kaini ndi nsembe yake m’pang’ono pomwe.” (Gen. 4:5) Sikuti Yehova sanakondwere ndi nsembe ya Kaini chifukwa choti inali ya zokolola. Tikutero chifukwa patapita nthawi, Chilamulo cha Mulungu chinkalola anthu kupereka nsembe ya zokolola. (Lev. 6:14, 15) Ponena za Kaini, Baibulo limati: “Zochita zake zinali zoipa.” (Werengani 1 Yohane 3:12.) Koma mofanana ndi anthu ambiri masiku ano, Kaini ankaganiza kuti maonekedwe akunja osonyeza ngati ndi wodzipereka kwa Mulungu angachititse kuti Mulungu asangalale naye. Pasanapite nthawi, zochita za Kaini zinasonyeza kuti analibe chikhulupiriro komanso sankakonda Yehova.
25, 26. Kodi Yehova anamuchenjeza Kaini za chiyani, komabe Kainiyo anachita zotani?
25 Kaini ataona kuti Yehova sanakondwere naye, kodi anafuna kuphunzira pa chitsanzo cha Abele? Ayi ndithu. M’malomwake anayamba kudana kwambiri ndi m’bale wakeyo ngakhale kuti sanaonetsere zimenezi. Koma Yehova anaona zimene zinali mumtima mwa Kaini ndipo moleza mtima anamuuza kuti asinthe. Anamuchenjeza kuti zochita zakezo zingamupangitse kuchita tchimo lalikulu ndipo anamuuza kuti akasintha, ‘amuyanja.’—Gen. 4:6, 7.
26 Kaini sanamvere zimene Mulungu anamuuzazi ndipo anauza Abele kuti apite naye kumunda. Atafika kumeneko, Kaini anakantha Abele n’kumupha. (Gen. 4:8) Choncho tingati Abele anali munthu woyamba kuphedwa pa zifukwa zachipembedzo. Abele anafa koma sikuti nkhani yake inathera pompo.
27. (a) N’chifukwa chiyani tinganene kuti Abele ali m’gulu la anthu omwe adzaukitsidwe? (b) Kodi tiyenera kuchita chiyani kuti tidzaonane ndi Abele?
27 Mophiphiritsa, magazi a Abele analirira Yehova Mulungu kuti amubwezerere. Mulungu anaonetsetsa kuti chilungamo chachitika ndipo analanga Kaini woipayo chifukwa cha tchimo lake. (Gen. 4:9-12) Chofunika kwambirinso n’chakuti mbiri ya chikhulupiriro cha Abele imatiphunzitsa kanthu masiku ano. Iye anakhala moyo zaka mwina 100 zokha, zomwe ndi nthawi yochepa poyerekeza ndi mmene anthu ankakhalira pa nthawiyo. Koma pa zaka zimenezi, Abele ankaonetsetsa kuti akukhala moyo wokondweretsa Mulungu. Iye anamwalira akudziwa kuti Atate wake wakumwamba, Yehova, ankamukonda ndiponso ankakondwera naye. (Aheb. 11:4) Choncho, tikukhulupirira kuti Yehova akumukumbukira ndipo adzamuukitsa m’paradaiso padziko lapansi. (Yoh. 5:28, 29) Kodi mudzaonana naye? Mungadzaonane naye ngati mukumvetsera pamene iye akulankhula komanso ngati mutatsanzira chikhulupiriro chake.
^ ndime 5 Palembali mawu akuti “pamene dziko linakhazikika” amanena za kuberekana kwa anthu, choncho lembali likunena za ana a anthu oyambirira. Nanga n’chifukwa chiyani Yesu ananena za Abele kuti anakhalapo “pamene dziko linakhazikika” pomwe woyamba kubadwa anali Kaini? N’chifukwa choti zochita za Kaini zinasonyeza kuti anali wopandukira Yehova Mulungu. Mofanana ndi makolo ake, zikuoneka kuti Kaini sali m’gulu la anthu odzaukitsidwa komanso kuwomboledwa ku uchimo ndi imfa.


text:
Only yogwirizana ndi FSX mofulumira kapena P3D. Complete ndege kuti sichikutsutsana ndi EH101 kusakhulupirika kwa FSX-ACC.
The EH101 ndi chimodzi mwa Helicopters yopambana, koma Microsoft alibe mwakhama kwambiri chitsanzo ichi ndi zikusowa kwambiri. ndege wakhala reworked kuti izo pafupi zotheka ndi anthu.
malangizo zithunzi
Zosachepera 17 patsogolo zasintha ichi pokha-on. Apa pali mndandanda: 1. Reworked ndege mphamvu kasinthidwe ndege ziziyenda injini amphamvu amenewa amapezeka ndi ndege kusakhulupirika. 2. Reworked wapamwamba zopanga ndege kusamalira molondola kwambiri. 3. Anawonjezera angapo magetsi ankafika pa struts kumbuyo pa Asia ndi nthongo ntchito ya ndege. 4. Anawonjezera kutentha ndi zotsatira utsi ndi injini onse atatu. 5. Anawonjezera strobes latsopano Kuganizira kuti tiwonjezere kung'anima pa thupi la ndege. 6. Anawonjezera awiri radars ntchito zimene amaona ndege. 1st ndi oyendetsa Rada wakhala kutsatira kwa ndege yekha. 2nd ndi Co-oyendetsa Rada wakhala kutsatira kwa ndege, dziko misa mtunda zotsatirazi, ndege, NDB a lo a ndege ID 7. Anawonjezera amazilamulira Rada kachitidwe onse mu VC. 8. Anawonjezera zosavuta kuwerenga MFD ndi PFD zowonetsera 9. Anasamukira injini kuwerenga gauges mlingo m'munsi 10.Added Chisoti Mount Sonyezani (HMD kapena HmountD) ndi mbewa masiwichi clickable ndi groundspeed amene angawerenge ku zoipa (asinthe) ndege ndi useable powerengetsera. 11.Added mawailesi (Pofikira Owonjezera 300) 12.Added tumphuka GPS 13.Added tumphuka khomo ulamuliro n'zotsimikizira, pakuti mwayi mwamsanga ndege. 14.Added tumphuka kuwala magetsi. 15.Added kusinthana-amatha ithe kulankhula pansi moyandikana dongosolo chenjezo ndi maso moto, ozungulira otsika / tcheru mkulu, pansi pa maso aone ngolo, maso okwera 16.Added galimoto-fungatirani n'zotsimikizira. 17.Added Pop-mmwamba Rada kulamulira kwa dongosolo pansi njanji
Video wa EH101 ndi kusakhulupirika kwa FSX mofulumira:


text:
LANSMETA, UABKhadi pafupifupi bizinesi
LANSMETA, UAB
Makampani, kupanga, Makina, zipangizo, Mankhwala glass, Mphamvu ndi zinthu zina zachilengedwe, Stone zamgululi +4
Map
Ntchito gulu
Makampani, kupanga, Makina, zipangizo, Mankhwala glass, Mphamvu ndi zinthu zina zachilengedwe, Stone zamgululi, Zida makampani food, Zitsulo ndi zitsulo mankhwala, Zitsulo nyumba makoma, Zomangamanga, malo
Qr code
vCard
Website
Site dzina: UAB Lansmeta - Juodojo, nerūdyjančio plieno gaminių, konstrukcijų projektavimas, gamyba, montavimas, metalo pjaustymas aukšto spaudimo vandens srove


text:
PHUNZIRO 1
Kodi Uthenga Wabwino N’chiyani?
1. Kodi Mulungu akutiuza uthenga wotani?
Mulungu akufuna kuti anthu azisangalala ndi moyo padziko lapansi pano. Iye analenga dziko lapansi ndi chilichonse chimene chili m’dzikoli chifukwa chakuti amakonda anthu. Posachedwapa Mulungu adzachotsa zinthu zonse zimene zikuyambitsa mavuto pakati pa anthu kuti anthu m’dziko lililonse azikhala mosangalala. Werengani Yeremiya 29:11.
Palibe boma limene lakwanitsa kuthetsa chiwawa, matenda kapena imfa. Komabe pali uthenga wabwino. Uthenga wake ndi wakuti posachedwapa, Mulungu athetsa maboma onse a anthu ndipo m’malo mwake akhazikitsa boma lake. Anthu amene azidzalamuliridwa ndi boma la Mulungu adzakhala mwamtendere komanso adzakhala ndi thanzi labwino. Werengani Yesaya 25:8; 33:24; Danieli 2:44.
2. N’chifukwa chiyani uthenga wabwino ukufunika kulengezedwa mwamsanga?
Mavuto amene anthu akukumana nawo sangathe pokhapokha Mulungu atachotsa anthu oipa padziko lapansi. (Zefaniya 2:3) Ndiyeno kodi anthu oipawo adzawachotsa liti padzikoli? Mawu a Mulungu analosera za mavuto amene anthu akukumana nawo masiku ano. Choncho, zinthu zoipa zimene zikuchitikazi ndi umboni wakuti nthawi yoti Mulungu awononge oipa ili pafupi kwambiri. Werengani 2 Timoteyo 3:1-5.
3. Kodi tikuyenera kuchita chiyani?
Tiyenera kuphunzira za Mulungu kudzera m’Mawu ake, Baibulo. Baibulo lili ngati kalata imene bambo wachikondi walembera ana ake. Bukuli limatiuza zoyenera kuchita kuti tikhale ndi moyo wabwino panopa, komanso kuti tidzapeze moyo wosatha padziko lapansi m’tsogolo muno. N’zoona kuti anthu ena atakuonani mukuphunzira Baibulo kuti mulimvetse bwino, sangasangalale. Koma musalole kuti wina aliyense akulepheretseni kuphunzira Mawu a Mulungu amene angakuthandizeni kudzapeza moyo wosatha m’tsogolo. Werengani Miyambo 29:25; Chivumbulutso 14:6, 7.
Onaninso
N’chifukwa Chiyani Tiyenera Kuphunzira Baibulo?
Baibulo likuthandiza anthu mamiliyoni ambiri padziko lonse kupeza mayankho a mafunso ofunika kwambiri. Kodi inunso mukufuna kuthandizidwa?


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
21 Yehova anapitiriza kulankhula nane kuti:
2 “Iwe mwana wa munthu, yang’ana ku Yerusalemu ndipo ulankhule+ kwa malo oyera.+ Ulosere zoipa zimene zidzachitikire dziko la Isiraeli.+
3 Uuze dziko la Isiraeli kuti, ‘Yehova wanena kuti: “Ine ndidzakulanga.+ Ndidzasolola lupanga langa m’chimake+ ndi kupha anthu ako olungama ndiponso anthu ako oipa.+
4 Ndidzatulutsa lupanga langa m’chimake ndi kupha anthu onse kuchokera kum’mwera mpaka kumpoto. Ndidzachita izi kuti ndiphe anthu ako olungama ndiponso anthu ako oipa.+
5 Anthu onse adzadziwa kuti ine Yehova ndasolola lupanga langa m’chimake,+ ndipo sindidzalibwezeramonso.”’+
6 “Koma iwe mwana wa munthu, buula mwamantha.+ Ubuule pamaso pawo mowawidwa mtima.+
7 Ndiyeno akakufunsa kuti, ‘N’chifukwa chiyani ukubuula?’+ Uwayankhe kuti, ‘N’chifukwa cha uthenga umene ndamva.’+ Pakuti uthengawo udzafika ndithu+ ndipo mtima wa munthu aliyense udzasungunuka ndi mantha.+ Anthu onse adzazizira nkhongono. Aliyense adzataya mtima ndipo mawondo onse adzachucha madzi.+ ‘Uthengawo ufika ndithu+ ndipo zimene ukunena zidzachitikadi,’ watero Yehova, Ambuye Wamkulu Koposa.”
8 Yehova anapitiriza kulankhula nane kuti:
9 “Iwe mwana wa munthu, losera kuti, ‘Yehova wanena kuti: “Nena mofuula kuti, ‘Lupanga! Lupanga!+ Lupanga lanoledwa+ ndi kupukutidwa.
10 Lupanga lanoledwa pokonzekera kupha anthu. Lapukutidwa kuti linyezimire.’”’”+
“Koma kodi tilibe chifukwa chosangalalira?”+
“‘Kodi lupangalo likukana ndodo yachifumu+ ya mwana wanga,+ ngati mmene likukanira mtengo uliwonse?+
11 “‘Wina wapereka lupangalo kuti lipukutidwe n’cholinga choti alinyamule ndi kuligwiritsa ntchito. Lupangalo lanoledwa ndi kupukutidwa kuti alipereke m’dzanja la munthu wakupha.+
12 “‘Lira ndi kufuula+ iwe mwana wa munthu, chifukwa lupangalo laukira anthu anga.+ Laukira atsogoleri onse a Isiraeli.+ Atsogoleriwo aperekedwa kuti aphedwe ndi lupanga pamodzi ndi anthu anga.+ Chotero menya pantchafu yako chifukwa cha chisoni.+
13 Lupangalo layesedwa kuti aone ngati lili lakuthwa.+ Kodi chidzachitike n’chiyani ngati lupangalo likukana ndodo yachifumu?+ Ndodoyo sidzapitiriza kukhalapo,’+ watero Yehova, Ambuye Wamkulu Koposa.
14 “Iwe mwana wa munthu, losera ndipo uwombe m’manja.+ Unene katatu mawu akuti ‘Lupanga!’+ Limeneli ndi lupanga lopha anthu. Lupanga limeneli ndi limene lapha munthu wotchuka, ndipo lazungulira anthu.+
15 Ndidzapha anthu ndi lupanga kuti mitima ya anthu isungunuke ndi mantha,+ komanso kuti ndidzachulukitse anthu ogonjetsedwa m’zipata zawo zonse.+ Kalanga ine! Lupangalo likunyezimira. Alipukuta kuti liphe anthu.+
16 Iwe lupanga, sonyeza kuti ndiwe wakuthwa.+ Pita mbali ya kudzanja lamanja. Sankha malo ako. Pita mbali ya kudzanja lamanzere. Pita kulikonse kumene nkhope yako yaloza.
17 Ine ndidzawomba m’manja+ chifukwa cha ukali ndipo ndidzathetsa mkwiyo wanga.+ Ine Yehova ndanena.”
18 Yehova anapitiriza kulankhula nane kuti:
19 “Koma iwe mwana wa munthu, konza misewu iwiri yoti lupanga la mfumu ya Babulo lidzadutsemo.+ Misewu yonseyo ichokere m’dziko limodzi. Pamsewu wopita mumzindawo, uikepo chikwangwani cholozera kumeneko.+
20 Ukonze msewu woti lupanga lidzadutsemo pokaukira mzinda wa Raba+ wa ana a Amoni, ndi msewu wina woti lidzadutsemo pokaukira Yuda, inde pokaukira mzinda wa Yerusalemu wokhala ndi mpanda wolimba kwambiri.+
21 Mfumu ya Babulo yaima chilili pamene panakumana misewu iwiri kuti iwombeze maula.+ Mfumuyo yagwedeza mivi, yafunsira kwa aterafi+ ndi kuyang’ana pachiwindi cha nyama.
22 M’dzanja lake lamanja, maulawo asonyeza kuti iye apite ku Yerusalemu, kuti akaike zida zogumulira mzindawo,+ akalamule asilikali ake kuti aphe anthu, akalize chizindikiro chochenjeza,+ akaike zida zogumulira zipata za mzindawo, ndiponso kuti akamange chiunda chomenyerapo nkhondo, ndi mpanda womenyerapo nkhondo.+
23 Kwa anthu amene anachita nawo malumbiro,+ maulawo aoneka ngati abodza.+ Mfumu ya Babuloyo yakumbukira zolakwa zawo+ kuti iwagwire ukapolo.+
24 “Choncho Yehova, Ambuye Wamkulu Koposa, wanena kuti: ‘Anthu inu, adani anu adzakugwirani chifukwa chakuti zolakwa zanu zinaululidwa ndipo munachititsa kuti zikumbukiridwe.+ Ndithu adzakugwirani chifukwa machimo anu, kapena kuti zochita zanu zauchimo zinaonekera ndipo simunaiwalidwe.’+
25 “Koma iwe mtsogoleri+ wa Isiraeli, woipa ndi wovulazidwa koopsa,+ nthawi yafika yoti ulangidwe. Mapeto a zolakwa zako afika.+
26 Yehova, Ambuye Wamkulu Koposa, wanena kuti, ‘Chotsa nduwira ndipo vula chisoti chachifumu.+ Zinthu zasintha tsopano.+ Kweza munthu wotsika+ ndipo tsitsa munthu wokwezeka.+
27 Ine ndidzawononga, ndidzawononga, ndidzawononga ufumu.+ Ufumu umenewu sudzaperekedwa kwa wina aliyense kufikira atabwera amene ali woyenerera mwalamulo kuutenga,+ ndipo ndidzaupereka kwa iye.’+
28 “Iwe mwana wa munthu, losera kuti, ‘Izi n’zimene Yehova, Ambuye Wamkulu Koposa, wanena zokhudza ana a Amoni ndi chitonzo chochokera kwa iwo.’ Unene kuti, ‘Lupanga lasololedwa kuti liphe anthu. Lapukutidwa kuti liwononge komanso kuti linyezimire,+
29 chifukwa chakuti olosera anu anakuuzani masomphenya abodza,+ chifukwa chakuti anakulosererani zabodza, kuti mukhale pagulu la anthu ophedwa, anthu oipa amene tsiku lawo loti alangidwe lafika. Mapeto a zolakwa zawo zonse afika.+
30 Bwezerani lupanga m’chimake. Ndidzakuweruzirani kwanu, m’dziko limene munachokera.+
31 Ndidzakudzudzulani mwamphamvu. Ndidzakupemererani moto wa mkwiyo wanga,+ ndipo ndidzakuperekani m’manja mwa anthu osaganiza bwino, akatswiri odziwa kuwononga.+
32 Mudzakhala ngati nkhuni pamoto.+ Magazi anu adzayenderera m’dzikolo. Inu simudzakumbukiridwanso, pakuti ine Yehova ndanena.’”+
Patsani ena
Patsani ena
Ezekieli 21
Baibulo la Dziko Latsopano la Malemba Opatulika
https://www.jw.org/finder?docid=1011452&Book=26&Chapter=21&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D26%26Chapter%3D21%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
N’chifukwa Chiyani a Mboni za Yehova Anasintha Zinthu Zina Zomwe Ankakhulupirira?
Sitiyenera kudabwa zinthu zina zikasintha. Atumiki a Mulungu akale ankafunikanso kusintha zinthu zina zomwe poyamba ankazikhulupirira.
Zikhulupiriro
Kodi a Mboni za Yehova Amakhulupirira Zotani?
Werengani nkhaniyi kuti mudziwe mwachidule zinthu 15 zokhudza zikhulupiriro zathu.
Kodi a Mboni za Yehova Amakhulupirira Yesu?
Dziwani chifukwa chake kukhulupirira Yesu n’kofunika kwambiri kwa Akhristu oona.
Kodi a Mboni za Yehova Amakhulupirira Kuti Chipembedzo Cholondola N’chawo Chokha?
Kodi Yesu anati pali misewu yambiri yopita kumoyo wosatha?
Kodi a Mboni za Yehova Amakhulupirira Kuti Ndiwo Okha Amene Adzapulumuke?
Baibulo limafotokoza za anthu amene angakhale ndi mwayi wodzapulumuka
Kodi a Mboni za Yehova Amalemekeza Zipembedzo Zina?
Dziwani chifukwa chake Akhristu oona amadziwika ndi kulemekeza ena.
N’chifukwa Chiyani Mumakana Kuikidwa Magazi?
Anthu ambiri amaganiza zinthu zosiyanasiyana zolakwika pa nkhani ya zifukwa zimene a Mboni za Yehova amakanira kuikidwa magazi. Werengani nkhaniyi kuti mudziwe zoona zake.
Kodi Mumakhulupirira Kuti Dziko Linalengedwa M’masiku 6 Enieni?
Kodi mumadziwa kuti zinthu zina zokhudza chikhulupiriro chakuti Mulungu analenga dziko lapansili masiku 6 enieni zimasemphana ndi zimene Baibulo limanena?
Kodi a Mboni za Yehova Amakhulupirira Chipangano Chakale?
Kodi mbali zina za Baibulo ndi zotha ntchito? Werengani nkhaniyi kuti mudziwe mbiri yakale yofunika kwambiri komanso malangizo othandiza amene Akhristu angaphunzire m’Malemba Achiheberi.
Kodi a Mboni za Yehova Anasintha Zina N’zina M’Baibulo Kuti Zigwirizane ndi Zimene Amakhulupirira?
Werengani nkhaniyi kuti muone umboni wa zimenezi.
N’chifukwa Chiyani a Mboni za Yehova Anasintha Zinthu Zina Zomwe Ankakhulupirira?
Sitiyenera kudabwa zinthu zina zikasintha. Atumiki a Mulungu akale ankafunikanso kusintha zinthu zina zomwe poyamba ankazikhulupirira.
N’chifukwa Chiyani Simugwiritsa Ntchito Mtanda Polambira?
Ngakhale kuti ndife Akhristu, sitigwiritsa ntchito mtanda polambira. N’chifukwa chiyani zili choncho?
Gulu
N’chifukwa Chiyani Mumagwiritsa Ntchito Dzina Lakuti Mboni za Yehova?
Onani kumene dzinali linachokera.
Kodi a Mboni za Yehova Alipo Angati Padziko Lonse?
Werengani kuti mudziwe mmene timapezera chiwerengero cha Mboni za Yehova.
Kodi Ndani Anayambitsa Chipembedzo cha Mboni za Yehova?
Werengani nkhaniyi kuti mudziwe chifukwa chake tikunena kuti Charles Taze Russell si amene anayambitsa chipembedzo cha Mboni za Yehova.
Kodi Ndalama Zoyendetsera Ntchito ya a Mboni za Yehova Zimachokera Kuti?
Dziwani mmene ntchito yolalikira padziko lonse ikuyendera bwino popanda kupemphetsa ndalama kapena kupereka chakhumi.
Kodi a Mboni za Yehova Amapereka Chakhumi?
Kodi pali chiwerengero chinachake cha ndalama zimene munthu aliyense wa Mboni za Yehova amafunika kupereka?
Kodi a Mboni za Yehova Ali ndi Abusa Amene Amalipidwa?
Kodi mumpingo wa Mboni za Yehova muli anthu ena apamwamba monga abusa? Nanga ndani amene amagwira ntchito yolalikira?
Kodi Akazi a Chipembedzo cha Mboni za Yehova Amalalikira?
Kodi akazi amathandiza bwanji pa ntchito yolalikira imene a Mboni za Yehova akuigwira padziko lonse?
Kodi Mipingo ya Mboni za Yehova Imayendetsedwa Bwanji?
Werengani nkhaniyi kuti mudziwe mmene mipingo yathu imalandirira malangizo.
Kodi Bungwe Lolamulira la Mboni za Yehova Limachita Zotani?
Kodi a m’Bungwe Lolamulira ndi atsogoleri a gulu lathu?
Kodi Bungwe la Watch Tower Bible and Tract Society Ndi Chiyani?
Kodi a Mboni za Yehova amagwiritsa ntchito bwanji bungweli?
Kukhala wa Mboni
Kodi a Mboni za Yehova Alipo Angati Padziko Lonse?
Werengani kuti mudziwe mmene timapezera chiwerengero cha Mboni za Yehova.
Kodi Munthu Atafuna Angasiye Kukhala wa Mboni za Yehova?
Pali njira ziwiri zimene munthu angagwiritse ntchito kuti zimenezi zitheke.
Kodi a Mboni za Yehova Amapewa Anthu Amene Kale Anali M’chipembedzo Chawo?
Nthawi zina zimakhala zoyenerera kuti munthu achotsedwe mumpingo ndipo zimenezi zimathandiza kuti munthuyo asinthe n’kubwereranso mumpingo.
Kulalikira
N’chifukwa Chiyani Mumalalikira Kunyumba ndi Nyumba?
Dziwani zimene Yesu anauza ophunzira ake oyambirira kuti azichita.
Kodi Amboni za Yehova Amaganiza Kuti Adzapulumuka mwa Kulalikira Kunymba ndi Nyumba?
Onani zimene timakhulupira pa nkhani ya mpulumuka ndiponso mmene munthu angapulumukire.
N’chifukwa Chiyani a Mboni za Yehova Amalalikira Anthu Amene Ali Kale ndi Chipembedzo Chawo?
N’chiyani chimatichititsa kulalikira anthu amene ali kale ndi chipembedzo chawo?
Kodi a Mboni za Yehova Amakakamiza Anthu Kuti Asinthe Zipembedzo Zawo?
Kodi a Mboni za Yehova amalalikira n’cholinga chokopa anthu? Kodi iwo amakakamiza anthu kuti alowe chipembedzo chawo?
Kodi Phunziro la Baibulo N’chiyani?
Pezani mayankho a mafunso okhudza phunziro la Baibulo laulere.
Kodi a Mboni za Yehova Ali ndi Amishonale?
Kodi ndi anthu otani amene amagwira nawo ntchito ya umishonale, ndipo n’chifukwa chiyani amagwira ntchito imeneyi? Kodi anthu ena amaphunzitsidwa mwapadera kuti azigwira ntchitoyi?
Kodi Akazi a Chipembedzo cha Mboni za Yehova Amalalikira?
Kodi akazi amathandiza bwanji pa ntchito yolalikira imene a Mboni za Yehova akuigwira padziko lonse?
Misonkhano komanso Kulambira
N’chifukwa Chiyani Malo Anu Opempherera Mumawatchula Kuti Nyumba ya Ufumu?
Werengani nkhaniyi kuti mudziwe kumene mawu akuti “Nyumba ya Ufumu ya Mboni za Yehova” anachokera komanso chifukwa chake timawagwiritsa ntchito.
N’chifukwa Chiyani Simugwiritsa Ntchito Mtanda Polambira?
Ngakhale kuti ndife Akhristu, sitigwiritsa ntchito mtanda polambira. N’chifukwa chiyani zili choncho?
N’chifukwa Chiyani a Mboni za Yehova Mumachita Mwambo wa Mgonero wa Ambuye Mosiyana ndi Zipembedzo Zina?
A Mboni za Yehova amaona kuti Mgonero wa Ambuye kapena kuti Chikumbutso cha Imfa ya Khristu ndi mwambo wopatulika kwambiri. Werengani nkhaniyi kuti mudziwe zimene Baibulo limanena zokhudza mwambowu.
Zimene Baibulo Limanena
Kodi a Mboni za Yehova Ali ndi Baibulo Lawolawo?
Kugwiritsira ntchito Mabaibulo osiyanasiyana kungakuthandizeni pophunzira Baibulo. Pali zifukwa zitatu zimene zimapangitsa kuti Baibulo la Dziko Latsopano la Malemba Opatulika likhale labwino kuphunzira.
Kodi Baibulo la Dziko Latsopano Linamasuliridwa Molondola?
N’chifukwa chiyani Baibulo la Dziko Latsopano limasiyana ndi Mabaibulo ena?
Kodi a Mboni za Yehova Anasintha Zina N’zina M’Baibulo Kuti Zigwirizane ndi Zimene Amakhulupirira?
Werengani nkhaniyi kuti muone umboni wa zimenezi.
Kodi a Mboni za Yehova Amakhulupirira Chipangano Chakale?
Kodi mbali zina za Baibulo ndi zotha ntchito? Werengani nkhaniyi kuti mudziwe mbiri yakale yofunika kwambiri komanso malangizo othandiza amene Akhristu angaphunzire m’Malemba Achiheberi.
Ndale Komanso Kuthandiza Anthu
N’chifukwa Chiyani a Mboni za Yehova Sapita Kunkhondo?
A Mboni za Yehova ndi odziwika bwino padziko lonse kuti amakana kupita kunkhondo. Werengani nkhaniyi kuti mudziwe chifukwa chake sitipita kunkhondo.
Kodi a Mboni za Yehova Amagwira Nawo Ntchito Yothandiza Ena Pakagwa Tsoka?
Werengani nkhaniyi kuti mudziwe zimene timachita pothandiza a Mboni anzathu amene akhudzidwa ndi tsoka komanso anthu ena omwe si a Mboni.
Zokhudza Moyo wa Munthu Komanso Mabanja
Kodi Mumalandira Chithandizo cha Kuchipatala?
Anthu ena amaganiza kuti a Mboni za Yehova amakana chithandizo chilichonse cha mankhwala. Kodi n’zoonadi kuti iwo amakana?
N’chifukwa Chiyani Mumakana Kuikidwa Magazi?
Anthu ambiri amaganiza zinthu zosiyanasiyana zolakwika pa nkhani ya zifukwa zimene a Mboni za Yehova amakanira kuikidwa magazi. Werengani nkhaniyi kuti mudziwe zoona zake.
Kodi a Mboni za Yehova Amapangitsa Kuti Mabanja a Anthu Athe Kapena Alimbe?
Nthawi zina a Mboni za Yehova amanenedwa kuti amapangitsa kuti mabanja a anthu athe. Koma kodi zimenezi n’zoona?
Kodi a Mboni za Yehova Amatsatira Mfundo Ziti Zokhudza Kukhala pa Chibwenzi?
Kodi ndi bwino kukhala pa chibwenzi pongofuna kusangalala?
Kodi a Mboni za Yehova Ali ndi Lamulo Loletsa Mavidiyo Ena, Mabuku Ena Ndiponso Nyimbo Zina?
Kodi Mkhristu ayenera kuganizira mfundo ziti akafuna kusankha zosangalatsa?
Miyambo Komanso Zikondwerero
N’chifukwa Chiyani a Mboni za Yehova Sakondwerera Khirisimasi?
Anthu ambiri amakondwererabe Khirisimasi ngakhale kuti amadziwa chiyambi chake. Werengani nkhaniyi kuti mudziwe chifukwa chake a Mboni za Yehova sakondwerera Khirisimasi.
N’chifukwa Chiyani a Mboni za Yehova Sakondwerera Isitala?
Anthu ambiri amaganiza kuti chikondwerero cha Isitala n’chogwirizana ndi Chikhristu. N’chifukwa chiyani a Mboni za Yehova sakondwerera nawo?
N’chifukwa Chiyani a Mboni za Yehova Mumachita Mwambo wa Mgonero wa Ambuye Mosiyana ndi Zipembedzo Zina?
A Mboni za Yehova amaona kuti Mgonero wa Ambuye kapena kuti Chikumbutso cha Imfa ya Khristu ndi mwambo wopatulika kwambiri. Werengani nkhaniyi kuti mudziwe zimene Baibulo limanena zokhudza mwambowu.
Kodi a Mboni za Yehova Amakhulupirira Zotani pa Nkhani ya Mwambo wa Maliro?
A Mboni za Yehova amachita miyambo ya maliro motsatira zimene amakhulupirira. Ndiye kodi amatsatira mfundo ziti?
Kodi a Mboni za Yehova Ndi Anthu Otani?
Kodi a Mboni za Yehova Ndi Akhristu?
Onani chifukwa chake timasiyana ndi zipembedzo zina zimene zimati n’zachikhristu.
Kodi Chipembedzo cha Mboni za Yehova ndi cha Chipulotesitanti?
Mfundo ziwiri zimene zimasiyanitsa Mboni za Yehova ndi zipembedzo zina zomwe zimatchedwanso zachikhristu ngakhale kuti si za Chikatolika.
Kodi a Mboni za Yehova Ndi Gulu Lampatuko la ku America?
Onani mfundo zinayi zokhudza gulu limeneli lapadziko lonse.
Kodi a Mboni za Yehova Ndi Gulu la Ziyoni?
Zinthu zimene timakhulupirira zimachokera m’Malemba ndipo Mulungu saona kuti mtundu wina wa anthu ndi wapamwamba kuposa unzake.
Kodi a Mboni za Yehova Ndi Gulu la Mpatuko?
Yerekezerani zinthu ziwiri zimene anthu ambiri amaganiza akamva mawu akuti mpatuko ndi zoona zake zokhudza Mboni za Yehova


text:
MUTU 9
Anachita Zinthu Mwanzeru
1-3. (a) N’chiyani chinabweretsa mavuto pa nyumba ya Abigayeli? (b) Kodi tiphunzira zotani zokhudza mzimayi wochititsa chidwiyu?
TSIKU lina Abigayeli anaona mmodzi wa anyamata ake akubwera kudzaonana naye ali ndi mantha kwambiri, ndipo zinali zomveka chifukwa moyo wawo unali pangozi. Nthawi imeneyo n’kuti asilikali 400 ali m’njira kudzapha munthu aliyense wamwamuna pakhomo pa Nabala, amene anali mwamuna wa Abigayeli. Komano n’chifukwa chiyani asilikaliwo ankafuna kudzachita zimenezi?
2 Zonsezi zinayambika chifukwa cha Nabala yemwe anali wakhalidwe loipa kwambiri. Iye anali wankhanza ndiponso wamwano. Koma pa nthawiyi anaputa munthu wolakwika. Iye anaputa mtsogoleri wa asilikali odziwa nkhondo kwambiri. Komabe, mmodzi wa anyamata a Nabala, yemwe mwina anali m’busa, anauza Abigayeli zimene zinachitikazo. Anachita zimenezi chifukwa ankakhulupirira kuti Abigayeli akhoza kuganizira njira inayake yowapulumutsira. Komano kodi mzimayi mmodzi akanakwanitsa kulimbana ndi gulu la asilikali?
Kodi mzimayi mmodzi akanakwanitsa kulimbana ndi gulu la asilikali?
3 Choyamba tiyeni tikambirane kaye za mzimayi wochititsa chidwi ameneyu. Kodi Abigayeli anali ndani? Nanga kodi mavutowa anayambika bwanji? Ndipo ifeyo tingaphunzirepo chiyani pa chikhulupiriro cha mayiyu?
Mkazi “Wanzeru Kwambiri Ndi Wokongola”
4. Kodi Nabala anali munthu wotani?
4 Abigayeli ndi Nabala anali osayenerana. Abigayeli anali wakhalidwe labwino kwambiri koma anakwatiwa ndi mwamuna wachabechabe. Mwamunayu anali wolemera ndipo ankadziona kuti anali munthu wofunika kwambiri. Koma kodi anthu ena ankamuona bwanji? M’Baibulo lonse, palibe munthu amene amatchulidwa ndi mayina oipa kuposa Nabala. Ndipo dzina lakuti Nabala limatanthauza “Wopanda nzeru” kapena “Wopusa.” Kodi makolo ake ndi omwe anam’patsa dzinali kapena anachita kupatsidwa ndi anthu ena chifukwa cha khalidwe lake loipa? Sizikudziwika, koma dzinali linali logwirizana kwambiri ndi khalidwe lake chifukwa iye “anali wouma mtima ndi wokonda kuchita zinthu zoipa.” Analinso chidakwa komanso wankhanza moti anthu ambiri ankamuopa kwambiri ndipo sankagwirizana naye.—1 Sam. 25:2, 3, 17, 21, 25.
5, 6. (a) Kodi Abigayeli anali ndi makhalidwe osiririka ati? (b) Kodi ziyenera kuti Abigayeli anakwatiwa ndi Nabala chifukwa chiyani?
5 Koma Abigayeli anali wosiyana kwambiri ndi mwamuna wake. Dzina lake limatanthauza kuti, “Bambo Anga Asangalala.” Abambo ambiri amasangalala akabereka mwana wamkazi wokongola, koma anzeru amasangalala kwambiri mwana wawoyo akakhalanso ndi khalidwe labwino. Ndipo nthawi zambiri, munthu wokongola kwambiri amaiwala kuti chofunika kwambiri ndi kukhala ndi makhalidwe monga kuganiza bwino, nzeru, kulimba mtima kapenanso chikhulupiriro. Koma zimenezi zinali zosiyana kwambiri ndi Abigayeli, chifukwa Baibulo limasonyeza kuti ngakhale anali wokongola kwambiri, analinso wanzeru.—Werengani 1 Samueli 25:3.
6 Ena angadabwe kuti, n’chifukwa chiyani mkazi wanzeru ngati ameneyu analola kukwatiwa ndi Nabala, munthu wachabechabe? Kumbukirani kuti kale makolo ambiri ankasankhira ana awo munthu woti akwatirane naye. Ngakhale munthu atasankha yekha womanga naye banja, komabe makolo ndi amene ankapereka chilolezo choti mwana wawoyo akwatirane ndi munthuyo. Kodi mwina makolo a Abigayeli ndi amene anakonza zoti mwana wawo akwatiwe ndi Nabala chifukwa choti Nabalayo anali munthu wotchuka komanso wachuma? Ngati makolo ndi amene anakonza zoti iye akwatiwe ndi Nabala, n’kutheka kuti anachita zimenezi chifukwa anali osauka. Komabe mfundo ndi yakuti, ndalama sizinachititse Nabala kukhala mwamuna wabwino.
7. (a) Kodi makolo ayenera kupewa chiyani kuti athandize ana awo kuona kuti ukwati ndi wopatulika? (b) Kodi Abigayeli ankayesetsa kuchita chiyani?
7 Makolo anzeru amaphunzitsa ana awo kuti aziona kuti ukwati ndi wopatulika. Choncho, salimbikitsa anawo kuti akwatiwe ndi winawake chifukwa choti munthuyo ndi wolemera. Ndiponso sakakamiza ana awo kuti ayambe chibwenzi asanakhwime moti n’kukwaniritsa maudindo a m’banja. (1 Akor. 7:36) Komabe popeza Abigayeli anali atakwatiwa kale, zinali zosatheka kuti aganizire mfundo zimenezi. Kaya iye anakwatiwa ndi Nabala pa zifukwa zotani, koma chodziwika n’choti ankayesetsa kupirira mavuto a m’banja.
“Mbuyanga Walalatira Nthumwizo”
8. Kodi Nabala ananyoza ndani, ndipo n’chifukwa chiyani tinganene kuti pamenepa analakwitsa kwambiri?
8 Nabala anachita zinthu zoipa zimene zinavutitsa kwambiri Abigayeli. Iye ananyoza kwambiri Davide, yemwe anali mtumiki wokhulupirika wa Yehova. Komanso Davide anali atadzozedwa ndi mneneri Samueli kuti adzalowe m’malo mwa Mfumu Sauli mogwirizana ndi mmene Mulungu anafunira. (1 Sam. 16:1, 2, 11-13) Davide anali atathawa Sauli, amene anali mfumu yansanje komanso yoopsa kwambiri, ndipo anakakhala m’chipululu ndi asilikali ake okwana 600.
9, 10. (a) Kodi Davide ndi anthu ake ankakumana ndi mavuto otani? (b) N’chifukwa chiyani Nabala ankayenera kuyamikira zimene Davide ndi anthu ake ankachita? (Onaninso mawu a m’munsi a pa ndime 10.)
9 Nabala anali ndi nkhosa zokwana 3,000 ndipo ankakhala m’mudzi wa Maoni koma zikuoneka kuti anali ndi malo ena ku Karimeli, komwe ankagwirako ntchito. * Dera limeneli linali lokwera ndipo kunkapezeka msipu wobiriwira. Choncho antchito a Nabala ankadyetsa nkhosa zake m’derali. Komabe, derali linali losalimidwa ndipo chakum’mwera kwake kunali chipululu chachikulu cha Parana. Chakum’mawa kwake, kufupi ndi Nyanja Yamchere, kunali dera lokhala ndi zigwembe ndiponso mapanga. Davide ndiponso anthu amene anali nawo ankavutika kwambiri kudera limeneli kuti apeze chakudya komanso ankakumana ndi mavuto ambiri. Nthawi zambiri iwo ankakumana ndi anyamata omwe ankaweta nkhosa za Nabala.
10 Kodi asilikaliwa ankatani akakumana ndi abusawo? Zinali zosavuta kuti aziba nkhosa za Nabala, koma iwo sankachita zimenezi. M’malomwake, iwo ankateteza nkhosazo ndiponso abusawo. (Werengani 1 Samueli 25:15, 16.) Abusa pamodzi ndi nkhosa zawo ankakumana ndi mavuto ambirimbiri chifukwa kuderali kunkapezeka zilombo zambiri zolusa. Komanso derali linali pafupi kwambiri ndi malire akum’mwera a dziko la Isiraeli, moti akuba ochokera m’madera ena ankabwera kuderali pafupipafupi. *
11, 12. (a) Kodi Davide anasonyeza bwanji nzeru komanso ulemu potumiza uthenga kwa Nabala? (b) N’chifukwa chiyani tingati Nabala sanayankhe bwino pempho la Davide?
11 Davide ayenera kuti anali ndi udindo waukulu kwambiri wopezera chakudya anthu ake, omwe anali nawo m’chipululumo. Motero tsiku lina anatumiza anyamata ake 10 kuti akapemphe chakudya kwa Nabala. Nthawi imene Davide anatumiza anyamatawa inali yabwino chifukwa inali nthawi yometa ubweya wankhosa ndiponso yamadyerero. Pa nthawiyi anthu ankakonda kugawana zinthu. Komanso Davide anasankha bwino mawu oti anyamata ake akalankhule kwa Nabala ndipo anawauza kuti akalankhule naye mwaulemu kwambiri. Anawalangiza anyamatawo kukanena kuti ‘mwana wanu Davide’ ndi amene akupempha zinthuzi ndipo mwina anachita zimenezi posonyeza kuti ankazindikira zoti Nabala ndi munthu wamkulu. Koma kodi Nabala anatani?—1 Sam. 25:5-8.
12 Iye anakwiya kwambiri moti mnyamata wake, yemwe watchulidwa kumayambiriro kwa nkhani ino, pouza Abigayeli za nkhaniyi ananena kuti “mbuyanga walalatira nthumwizo.” Nabala anali munthu womana kwambiri moti anauza anyamatawo kuti sangawononge nyama, madzi ndiponso mkate wake kupatsa Davide ndi anyamata ake. Iye ananyoza Davide ponena kuti anali wachabechabe ndiponso anali ngati kapolo amene wathawa mbuye wake. N’kutheka kuti Nabala ankaona Davide mofanana ndi mmene Sauli, yemwe ankadana ndi Davideyo, ankamuonera. Nabala ndi Sauli sankaona Davide ngati mmene Yehova ankamuonera. Mulungu ankakonda kwambiri Davide ndipo ankamuona kuti ndi mfumu ya m’tsogolo ya Isiraeli, osati ngati kapolo wothawa mbuye wake.—1 Sam. 25:10, 11, 14.
13. (a) Kodi Davide anachita chiyani atanyozedwa ndi Nabala? (b) Kodi mfundo yopezeka pa Yakobo 1:20 ikutiphunzitsa chiyani tikaganizira zimene Davide ankafuna kuchita?
13 Ndiyeno Davide atauzidwa ndi anyamata ake zimene Nabala ananena, anapsa mtima kwambiri. Nthawi yomweyo analamula asilikali ake kuti: “Aliyense amange lupanga lake m’chiuno!” Davide pamodzi ndi asilikali ake 400 ananyamula zida ndipo anayamba ulendo wopita kukapha Nabala. Iwo anakonza zokaseseratu munthu aliyense wamwamuna pakhomo pa Nabala. (1 Sam. 25:12, 13, 21, 22) Zinali zomveka kuti Davide akwiye koma zimene ankafuna kuchita chifukwa cha kukwiyako zinali zolakwika. Baibulo limati: “Mkwiyo wa munthu subala chilungamo cha Mulungu.” (Yak. 1:20) Komano kodi Abigayeli akanatani kuti apulumutse anthu a m’banja mwake?
“Udalitsike Chifukwa cha Kulingalira Bwino Kwako”
14. (a) Kodi Abigayeli anachita chiyani posonyeza kuti ankafuna kukonza zimene Nabala anali atalakwitsa? (b) Kodi tikuphunzira chiyani tikaganizira kusiyana kwa Nabala ndi Abigayeli? (Onaninso mawu a m’munsi.)
14 Zimene Abigayeli anachita pomvetsera zimene mnyamata uja anamuuza zinasonyeza kuti akufuna kukonza zimene mwamuna wake anali atalakwitsa. Mosiyana ndi Nabala, Abigayeli anali wofunitsitsa kumvetsera. Ponena za Nabala, mnyamatayo anati: “Mbuye wathu ndi munthu wopanda pake, sitingathe kulankhula naye.” * (1 Sam. 25:17) N’zomvetsa chisoni kuti Nabala anali wonyada kwambiri moti zimenezi zinamuchititsa kuti asamamve za ena. N’chimodzimodzinso masiku ano, anthu ambiri safuna kumva za ena. Koma mnyamatayo ankadziwa kuti Abigayeli anali munthu wabwino kwambiri, ndipo n’chifukwa chake anaganiza zomuuza nkhaniyi.
Mosiyana ndi Nabala, Abigayeli ankamva zonena za ena
15, 16. (a) Kodi Abigayeli anasonyeza bwanji kuti anali mkazi wabwino ngati amene anatchulidwa m’buku la Miyambo? (b) N’chifukwa chiyani tinganene kuti zimene Abigayeli anachita sikunali kusagonjera mwamuna wake monga mutu?
15 Abigayeli anaiganizira kwambiri nkhaniyi ndipo anaona kuti ayenera kuchitapo kanthu. Baibulo limati: “Nthawi yomweyo, Abigayeli anafulumira.” M’nkhaniyi, mawu onena za mzimayiyu akuti “anafulumira” amapezeka kanayi. Iye anakonza mphatso zokapatsa Davide ndi anthu ake. Zina mwa mphatsozo zinali mikate, vinyo, nkhosa, tirigu wokazinga, mphesa zouma zoumba pamodzi ndiponso nkhuyu zouma zoumba pamodzi. N’zoonekeratu kuti Abigayeli ankadziwa bwino zinthu zimene anali nazo ndiponso ankadziwa kuyendetsa bwino zinthu m’banja lake mofanana ndi mkazi wanzeru wotchulidwa m’buku la Miyambo. (Miy. 31:10-31) Abigayeli anatumiza anyamata ake kuti atsogole ndi mphatsozo ndipo iye anatsatira pambuyo ali yekha. Baibulo limati: “Koma mwamuna wake Nabala sanamuuze kalikonse.”—1 Sam. 25:18, 19.
16 Kodi zimenezi zikutanthauza kuti Abigayeli sankagonjera mwamuna wake monga mutu wa banjalo? Ayi si choncho. Nabala anali atachita zinthu zoipa kwa mtumiki wodzozedwa wa Yehova ndipo zimenezi zikanaphetsa anthu ambiri osalakwa a panyumba pake. Komanso Abigayeli akanapanda kuchita chilichonse, akanakhala ngati akugwirizana ndi zimene mwamuna wake anachita. Choncho, iye anaona kuti anayenera kugonjera Mulungu m’malo mogwirizana ndi zinthu zoipa zimene mwamuna wake anachita.
17, 18. Kodi Abigayeli anachita chiyani atakumana ndi Davide, nanga n’chifukwa chiyani mawu ake anali ogwira mtima?
17 Pasanapite nthawi, Abigayeli anakumana ndi Davide ndi asilikali ake. Apanso iye anafulumira kutsika pabulu wake n’kugwada posonyeza kudzichepetsa pamaso pa Davide. (1 Sam. 25:20, 23) Kenako anachonderera Davide mochokera pansi pa mtima kuti achitire chifundo mwamuna wake pamodzi ndi anthu a m’banja lake. N’chifukwa chiyani mawu akewo anali ogwira mtima?
18 Abigayeli analankhula ngati kuti walakwitsa ndi iyeyo ndipo anapempha Davide kuti am’khululukire. Iye anavomereza kuti mwamuna wake anali wopanda nzeru, mogwirizana ndi tanthauzo la dzina lake. Choncho anapempha Davide, yemwe anali waulemu wake, kuti asalimbane ndi munthu wopanda nzeruyo. Iye analankhula mosonyeza kuti ankadziwa zoti Davide ndi mtumiki wa Yehova ndiponso kuti akumenya “nkhondo za Yehova.” Abigayeli anasonyezanso kuti ankadziwa zoti Yehova analonjeza Davide kuti adzamupatsa ufumu. Tikutero chifukwa polankhula ndi Davide, iye anati: “Yehova . . . adzakuikani kukhala mtsogoleri wa Isiraeli.” Kenako anapempha Davide kuti asachite chilichonse chimene chingam’chititse kuti akhale ndi mlandu wamagazi kapena zimene ‘zikanavutitsa chikumbumtima’ chake. (Werengani 1 Samueli 25:24-31.) Apa iye analankhuladi mokoma mtima ndiponso mogwira mtima.
19. Kodi Davide anatani atamva mawu a Abigayeli, nanga n’chifukwa chiyani anamuyamikira?
19 Ndiyeno kodi Davide anachita chiyani? Iye analandira zimene Abigayeli anamubweretsera ndipo ananena kuti: “Adalitsike Yehova Mulungu wa Isiraeli, amene wakutumiza kudzakumana nane lero! Iwenso udalitsike chifukwa cha kulingalira bwino kwako. Udalitsike chifukwa cha kundigwira lero kuti ndisapalamule mlandu wamagazi.” Davide anayamikira kwambiri Abigayeli chifukwa cholimba mtima n’kupita mwachangu kukakumana naye ndiponso chifukwa chomuthandiza kuti asachite zinthu zimene zikanachititsa kuti akhale ndi mlandu wamagazi. Kenako Davide anauza Abigayeli kuti: “Pita kunyumba kwako mwamtendere.” Anamuuzanso modzichepetsa kuti: “Ndamvera mawu ako.”—1 Sam. 25:32-35.
“Ine Kapolo Wanu”
20, 21. (a) Kodi n’chifukwa chiyani zili zochititsa chidwi kuti Abigayeli anali wofunitsitsabe kubwerera kwa mwamuna wake? (b) Kodi Abigayeli anasonyeza bwanji kulimba mtima ndiponso nzeru posankha nthawi yabwino yolankhula ndi mwamuna wake?
20 Atanyamuka, Abigayeli ayenera kuti ankaganizirabe zimene anakambirana ndi Davide ndipo anatha kuona kuti Davide anali munthu wokhulupirika ndiponso wokoma mtima mosiyana ndi mwamuna wake yemwe anali wankhanza kwambiri. Komabe sikuti iye ankangokhalira kuganizira zimenezi. Baibulo limati: “Kenako Abigayeli anapita kwa Nabala.” Izi zikusonyeza kuti iye anabwerera kwa mwamuna wake ndipo anali ndi mtima wofunitsitsa kusamalira banja lake mmene angathere. Komabe anafunika kudziwitsa mwamuna wakeyo za mphatso zimene anapatsa Davide ndi anthu ake, chifukwa monga mutu wabanja, Nabala anayenera kudziwa zimene zinachitika. Abigayeli atafika kunyumba kwake, anafunika kufotokoza yekha zimenezi kwa mwamuna wake kuopera kuti mwamunayo akanachita manyazi akanamva nkhaniyi kwa anthu ena. Komabe, pa nthawiyi zinali zosatheka kumuuza nkhaniyi chifukwa anali paphwando lalikulu ngati la mfumu ndipo anali ataledzera kwambiri.—1 Sam. 25:36.
21 Pamenepanso Abigayeli anasonyeza kuti anali wolimba mtima komanso woganiza bwino chifukwa anadikira mpaka m’mawa kuti alankhule ndi mwamuna wakeyo ali bwinobwino. Anadziwa kuti mwamuna wake angamvetsere bwino atakhala kuti sanaledzere ngakhale kuti pa nthawiyi m’pamene ankakhala woopsa kwambiri. Ngakhale zinali choncho, iye anauzabe mwamuna wakeyo zonse zimene zinachitika. Mwachidziwikire Abigayeli ankayembekezera kuti mwamuna wake alusa kwambiri, mwinanso kufika pomumenya. Koma Nabala atamva zimenezi, anangokhala zii, osatakataka.—1 Sam. 25:37.
22. Kodi n’chiyani chinachitikira Nabala, nanga tikuphunzirapo chiyani?
22 Kodi n’chifukwa chiyani Nabala anangokhala, osatakataka? Baibulo limati: “Mtima wake unaferatu mkati mwake ndipo iye anakhala ngati mwala.” Mwina anadwala matenda a sitiroko chifukwa cha mantha. Iye anamwalira patapita masiku 10, osati chifukwa cha matenda, koma chifukwa choti ‘Yehova anamukantha ndipo anafa.’ (1 Sam. 25:38) Nabala atafa, mavuto amene Abigayeli ankakumana nawo m’banja lakeli anathera pomwepo. Ngakhale kuti masiku ano Yehova sapha anthu ngati mmene anachitira ndi Nabala, nkhaniyi ikutiphunzitsa mfundo yoti Yehova amaona nkhanza komanso zoipa zonse zimene zimachitika m’banja. Pa nthawi yake yoyenerera, iye adzapereka chilango kwa anthu ochita makhalidwe oipawa.—Werengani Luka 8:17.
23. Kodi Abigayeli anapeza madalitso enanso ati, ndipo n’chiyani chikusonyeza kuti iye sanayambe kudzikweza?
23 Kuwonjezera pa kutha kwa mavuto a m’banja lake, Abigayeli anapezanso madalitso ena. Davide atamva kuti Nabala wafa, anatumiza anthu kuti akamufunsirire ukwati. Abigayeli anayankha kuti: “Ine kapolo wanu ndine wokonzeka kukhala mtumiki wosambitsa mapazi a atumiki a mbuyanga.” N’zoonekeratu kuti iye sanayambe kudzikweza chifukwa choti wapeza mwayi wokhala mkazi wa Davide ndipo ananena kuti anali wokonzeka kukhala mtumiki wa akapolo a Davide. Zitatero, Baibulo limafotokozanso kuti ananyamuka mofulumira kupita kwa Davide.—1 Sam. 25:39-42.
24. Kodi Abigayeli anakumana ndi mavuto otani atakwatirana ndi Davide, koma kodi mwamuna wake komanso Mulungu ankamuona bwanji?
24 Komabe zimenezi sizinatanthauze kuti tsopano moyo wa Abigayeli ukhala wopanda mavuto alionse, chifukwa Davide anali kale ndi mkazi wina dzina lake Ahinowamu. Ngakhale kuti pa nthawiyo Mulungu ankalola mitala, n’zoonekeratu kuti akazi okhulupirika omwe anali pa mitala ankakumana ndi mavuto ambiri. Komanso pa nthawiyi Davide anali asanakhale mfumu ndipo panali mavuto ambiri amene akanakumana nawo asanakhale pa udindowo. Koma Abigayeli ankathandiza ndiponso kulimbikitsa Davide ndi mtima wake wonse ndipo anam’berekera mwana wamwamuna. Abigayeli ankaonanso kuti mwamuna wakeyo ankam’lemekeza, ankam’konda ndiponso ankamuteteza. Ndipotu pa nthawi inayake, Davide anapulumutsa mkazi wakeyu kwa anthu omwe anamuba. (1 Sam. 30:1-19) Choncho, Davide ankatsanzira Yehova Mulungu, yemwe amakonda ndiponso kulemekeza akazi oganiza bwino, olimba mtima ndiponso okhulupirika ngati mmene analili Abigayeli.
^ ndime 9 Karimeli ameneyu si phiri lotchuka lomwe linali kumpoto kwambiri kwa Maoni komwe pambuyo pake mneneri Eliya anakumana ndi aneneri a Baala. (Onani Mutu 10.) Koma unali mudzi womwe unali kufupi ndi chipululu cha Parana.
^ ndime 10 Zikuoneka kuti Davide ankaona kuti kuteteza anthu a m’derali ndiponso ziweto zawo kunali kutumikira Yehova Mulungu. Masiku amenewo, Yehova ankafuna kuti mbadwa za Abulahamu, Isake ndi Yakobo zizikhala m’derali. Choncho kuteteza anthu a m’derali ndiponso ziweto zawo unali utumiki wopatulika.
^ ndime 14 Mawu enieni omwe mnyamatayo anagwiritsira ntchito ponena za Nabala ndi akuti “mwana wa beliyali (wachabechabe).” Pavesi limeneli, Mabaibulo ena amati Nabala anali “munthu wosamva za ena,” ndipo “sichinali chinthu chanzeru kulankhula naye.”


text:
Wolembedwa ndi Yohane
From Wikipedia
- Pachiyambi pa zonse Iye amene amatchedwa dzina loti Mawu, analipo kale. Anali kwa Mulungu, Edipo anali Mulungu.
- Anali kwa Mulungu chiyambire.
- Mulungu analenga zonse ndi lye, Edipo popanda Iye sanalenge kanthu kalikonse.
- Mwa Iyeyo munali moyo, Edipo moyowo unalikuŵalira anthu.
- Kuŵalako kulikuunikabe mandita, Edipo nyima unalephera kugonjetsa kuŵalako.
- Mulungu anatema munthu wina, dzina lake Yohanne.
- Iye anabwera kudzachitira umboni wakewo.
- Si kuti iyeyo anali kuŵalako ayi, koma anangobwera kudzachitira umboni kuŵalako.
- Kuŵala kwenikweni, kounikira anthu onse, kunalikudza pansi pano.
- Mawuwo anali n’dzino lapansi, Edipo Mulungu analenga dziko lapansi ndi Iye, komabe anthu a pansi pano sanamzindikire.


text:
12 Tsopano nawa anthu amene anapita kwa Davide ku Zikilaga,+ pa nthawi imene iye sanali kuyenda momasuka chifukwa choopa Sauli+ mwana wa Kisi. Iwowa anali ena mwa amuna amphamvu+ amene anamuthandiza pankhondo.2 Amuna onyamula mauta amenewa, ankatha kugwiritsa ntchito mkono wamanja ndi wamanzere+ kuponyera miyala+ kapena kuponyera mivi+ pa uta.+ Amenewa anali abale ake a Sauli wa fuko la Benjamini.3 Panali Ahiyezeri mtsogoleri wawo ndiponso Yowasi. Amenewa anali ana a Semaa wa ku Gibeya.+ Panalinso Yezieli ndi Peleti, ana a Azimaveti,+ Beraka ndi Yehu wa ku Anatoti,+4 Isimaya wa ku Gibeoni,+ mwamuna wamphamvu pa amuna 30+ komanso mtsogoleri wa amuna 30 amenewo. Kenako panali Yeremiya, Yahazieli, Yohanani, Yozabadi wa ku Gedera,+5 Eluzai, Yerimoti, Bealiya, Semariya, ndi Sefatiya wa ku Harifi.6 Komanso panali Elikana, Isiya, Azareli, Yoezeri, ndi Yasobeamu. Amenewa anali mbadwa za Kora.+7 Panalinso Yoela ndi Zebadiya, ana a Yerohamu wa ku Gedori.8 Ndiyeno panali Agadi ena amene anasankha kupita kumbali ya Davide m’chipululu,+ kumalo ovuta kufikako. Amenewa anali amuna amphamvu ndi olimba mtima, asilikali okonzekera nkhondo, amene zishango zawo zazikulu ndi mikondo yawo ing’onoing’ono zinkakhala zokonzeka.+ Nkhope zawo zinali ngati nkhope za mikango,+ ndipo liwiro lawo linali ngati la mbawala m’mapiri.+9 Mtsogoleri wawo anali Ezeri, wachiwiri anali Obadiya, wachitatu Eliyabu,10 wachinayi Misimana, wachisanu Yeremiya,11 wa 6 Atai, wa 7 Elieli,12 wa 8 Yohanani, wa 9 Elizabadi,13 wa 10 Yeremiya, ndipo wa 11 anali Makibanai.14 Amenewa anali a fuko la Gadi,+ atsogoleri a asilikali. Wamng’ono wa iwo akanatha kulimbana ndi asilikali 100, ndipo wamkulu wa iwo akanatha kulimbana ndi asilikali 1,000.+15 Awa ndi amene anawoloka mtsinje wa Yorodano+ m’mwezi woyamba* pamene mtsinjewo unasefukira mbali zake zonse.+ Kenako anathamangitsira kum’mawa ndi kumadzulo anthu onse amene anali kukhala m’zigwa.16 Amuna ena a fuko la Benjamini ndi la Yuda anayenda mpaka kukafika kwa Davide, kumalo ovuta kufikako.+17 Pamenepo Davide anatuluka kukakumana nawo, ndipo anawauza kuti: “Ngati mwabwerera mtendere+ kwa ine kudzandithandiza, mtima wanga ugwirizana nanu.+ Koma ngati mwabwera kudzandipereka kwa adani anga, pamene sindinalakwe ndi manja anga,+ Mulungu+ wa makolo athu aone zimenezo ndipo aweruze.”+18 Poyankha, Amasai mkulu wa asilikali 30 anagwidwa ndi mzimu,+ ndipo anati:“Ifetu ndife anthu anu, inu a Davide, ndipotu tili kumbali yanu,+ inu mwana wa Jese.Mtendere ukhale nanu, ndiponso mtendere ukhale ndi iye amene akukuthandizani,Pakuti Mulungu wanu wakuthandizani.”+Choncho Davide anawalandira ndi kuwaika pakati pa atsogoleri a asilikali.+19 Analiponso ena a fuko la Manase amene anapanduka n’kupita kwa Davide pamene iye anabwera ndi Afilisiti+ kudzamenyana ndi Sauli. Koma Davide sanawathandize Afilisitiwo chifukwa olamulira awo ogwirizana+ atakambirana, anam’bweza chifukwa anati: “Ameneyu akhoza kukatitembenukira n’kugwirizana ndi mbuye wake Sauli, kenako akatidula mitu.”+20 Davide atapita ku Zikilaga,+ anthu ena a fuko la Manase anapita kumbali yake. Anthuwo anali Adinala, Yozabadi, Yediyaeli, Mikayeli, Yozabadi, Elihu, ndi Ziletai. Aliyense wa amenewa anali mtsogoleri+ wa asilikali 1,000, a fuko la Manase.21 Atsogoleriwa anathandiza Davide kulimbana ndi gulu la achifwamba,+ chifukwa atsogoleri onsewa anali amuna amphamvu+ ndi olimba mtima, ndipo anakhala atsogoleri a asilikali.22 Tsiku ndi tsiku anthu anali kubwera+ kwa Davide kudzamuthandiza, mpaka anachuluka n’kukhala khamu lankhondo lalikulu,+ ngati khamu lankhondo la Mulungu.+23 Tsopano nazi ziwerengero za atsogoleri a anthu okonzekera kumenya nkhondo amene anabwera kwa Davide ku Heburoni,+ kudzam’patsa ufumu+ wa Sauli malinga ndi lamulo la Yehova.+24 Anthu okonzekera kumenya nkhondo a fuko la Yuda, onyamula zishango zazikulu ndi mikondo ing’onoing’ono, analipo 6,800.25 Anthu a fuko la Simiyoni, asilikali amphamvu ndi olimba mtima, analipo 7,100.26 A fuko la Levi analipo 4,600.27 Yehoyada ndiye anali mtsogoleri+ wa ana a Aroni,+ ndipo anali kuyang’anira anthu 3,700.28 Panalinso Zadoki+ mnyamata wamphamvu ndi wolimba mtima ndi atsogoleri 22 a m’nyumba ya makolo ake.29 A fuko la Benjamini,+ abale ake a Sauli,+ analipo 3,000. Kufikira pa nthawiyo, ambiri mwa anthu a fukolo, anali kulondera mosamala nyumba ya Sauli.30 A fuko la Efuraimu analipo 20,800, amuna amphamvu+ ndi olimba mtima, otchuka m’nyumba ya makolo awo.31 A hafu ya fuko la Manase,+ amene anatchulidwa mayina kuti adzalonge Davide ufumu, analipo 18,000.32 A fuko la Isakara,+ amene anali ndi nzeru zotha kudziwa nthawi,+ ndi zimene Aisiraeli ayenera kuchita,+ analipo atsogoleri 200, ndipo iwo anali kulamulira abale awo onse.33 A fuko la Zebuloni,+ onse oyenerera kupita kunkhondo, kukafola mwa dongosolo lomenyera nkhondo ndi zida zawo zonse zankhondo, analipo 50,000. Popita kwa Davide, iwo sanapite ndi mitima iwiri.34 A fuko la Nafitali+ analipo atsogoleri 1,000. Pamodzi ndi iwowa panali onyamula zishango zazikulu ndi mikondo, okwanira 37,000.35 A fuko la Dani, okafola mwa dongosolo lomenyera nkhondo, analipo 28,600.36 A fuko la Aseri,+ onse oyenerera kupita kunkhondo, kukafola mwa dongosolo lomenyera nkhondo, analipo 40,000.37 Kutsidya lina la Yorodano+ kunachokera a fuko la Rubeni, a fuko la Gadi ndi hafu ya fuko la Manase okhala ndi zida zonse zankhondo okwanira 120,000.38 Onsewa anali amuna ankhondo, okhalira limodzi pamzere wa omenya nkhondo. Iwo anapita ndi mtima wathunthu+ ku Heburoni kukalonga Davide kukhala mfumu ya Isiraeli yense. Ndiponso Aisiraeli ena onse otsala anali ndi mtima umodzi wolonga Davide ufumu.+39 Anthuwa anakhala kumeneko ndi Davide masiku atatu. Anali kudya ndi kumwa,+ chifukwa abale awo anali atawakonzekera.40 Ndiponso anthu onse apafupi ndi kumeneko, mpaka kumadera a Isakara,+ Zebuloni,+ ndi Nafitali,+ anali kubweretsa chakudya pa abulu,+ ngamila, nyulu* ndi ng’ombe. Anabweretsa zakudya zophikidwa ndi ufa.+ Anabweretsanso nkhuyu zouma zoumba pamodzi,+ mphesa zouma zoumba pamodzi,+ vinyo,+ mafuta,+ ng’ombe,+ ndi nkhosa.+ Anabweretsa zimenezi zambirimbiri, popeza mu Isiraeli munali chisangalalo+ chachikulu.
Mawu a M'munsi
^ Umenewu ndi mwezi wa Abibu kapena kuti Nisani, umene ndi mwezi woyamba pakalendala yopatulika ya Ayuda, kuyambira pamene anachoka ku Iguputo. Mwezi wa Abibu umayambira chakumapeto kwa mwezi wa March mpaka mkatikati mwa mwezi wa April. Onani Zakumapeto 13.


text:
“Yehova Amadziwa Anthu Ake”
“Ngati munthu akukonda Mulungu, ameneyo amadziwika kwa Mulungu.”—1 AKOR. 8:3.
1. Fotokozani nkhani ya m’Baibulo yosonyeza maganizo olakwika amene anthu ena a Mulungu anali nawo. (Onani chithunzi pamwambapa.)
TSIKU lina m’mawa, Aroni yemwe anali mkulu wa ansembe anaimirira pakhomo la chihema cha Yehova atatenga chofukizira. Kora ndi amuna ena 250 anatenganso zofukizira zawo kuti akapereke zofukiza kwa Yehova. (Num. 16:16-18) Kwa ena, anthu onsewa akanaoneka ngati atumiki a Yehova okhulupirika. Koma mosiyana ndi Aroni, anthu enawo anali odzikuza ndipo ankafuna kulanda udindo wa ansembe. (Num. 16:1-11) Iwo ankaganiza kuti Mulungu angavomereze kulambira kwawo. Koma kuganiza zimenezi kunali kunyoza Yehova amene amaona zimene zili mumtima n’kudziwa ngati munthu ndi wachinyengo.—Yer. 17:10.
2. (a) Kodi Mose ananeneratu za chiyani? (b) Kodi mawu a Mose anakwaniritsidwa bwanji?
2 Dzulo lake, Mose anali ataneneratu kuti: “Mawa m’mawa, Yehova aonetsa amene ali wake.” (Num. 16:5) Yehova anasiyanitsadi pakati pa atumiki ake okhulupirika ndi achinyengo. Pa nthawiyi “panabuka moto wochokera kwa Yehova, umene unapsereza [Kora ndi] amuna 250 omwe anali kupereka nsembe zofukiza aja.” (Num. 16:35; 26:10) Popeza Aroni sanafe, Yehova anasonyeza kuti iye anali wansembe ndiponso mtumiki wake weniweni.—Werengani 1 Akorinto 8:3.
3. (a) Kodi n’chiyani chinachitika m’nthawi ya mtumwi Paulo? (b) Kodi Paulo anadziwa bwanji kuti Yehova sangalekerere anthu ampatuko?
3 Nkhani yofanana ndi imeneyi inadzachitikanso patapita zaka 1,500 m’nthawi ya mtumwi Paulo. Anthu ena mumpingo anayamba kukhulupirira zinthu zonama n’kumasonkhanabe ndi mpingo. Kwa ena, mwina anthuwo sankaoneka osiyana ndi Akhristu ena mumpingo. Koma ampatukowo akanasokoneza Akhristu okhulupirika. Iwo anali ngati mimbulu yovala zikopa za nkhosa ndipo anayamba ‘kuwononga chikhulupiriro cha ena.’ (2 Tim. 2:16-18) Koma Yehova sangapusitsidwe. Paulo anadziwa zimenezi chifukwa cha zimene Mulungu anachitira Kora ndi anzake zaka zambiri m’mbuyomo. Tsopano tiyeni tione malemba ena ochititsa chidwi n’kuona zimene tingaphunzire pa nkhaniyi.
“INE NDINE YEHOVA, SINDINASINTHE”
4. (a) Kodi Paulo sankakayikira za chiyani? (b) Nanga anasonyeza bwanji zimenezi m’kalata yake yopita kwa Timoteyo?
4 Paulo sankakayikira zoti Yehova amadziwa anthu amene akumulambira mwachinyengo komanso anthu amene amamumvera ndi mtima wonse. Mawu amene anauziridwa kulemba m’kalata yake yopita kwa Timoteyo amasonyeza zimenezi. Atafotokoza mmene ampatuko ankasokonezera anthu ena mumpingo, Paulo analemba kuti: “Komabe, maziko olimba a Mulungu adakali chikhalire, ndipo ali ndi chidindo cha mawu akuti: ‘Yehova amadziwa anthu ake,’ ndiponso akuti: ‘Aliyense wotchula dzina la Yehova aleke kuchita zosalungama.’”—2 Tim. 2:18, 19.
5, 6. (a) N’chifukwa chiyani Paulo anagwiritsa ntchito mawu oti “maziko olimba a Mulungu”? (b) Kodi mawu amenewa ayenera kuti anathandiza bwanji Timoteyo?
5 N’chifukwa chiyani tinganene kuti mawu amene Paulo anagwiritsa ntchito ndi ochititsa chidwi? Mawu akuti “maziko olimba a Mulungu” amapezeka pa lemba lokhali m’Baibulo lonse. M’Baibulo, mawu akuti “maziko” amagwiritsidwa ntchito mophiphiritsira ponena zinthu zosiyanasiyana. Mwachitsanzo, amagwiritsidwa ntchito ponena za mzinda wa Yerusalemu womwe unali likulu la Isiraeli. (Sal. 87:1, 2) Udindo umene Yesu ali nawo pokwaniritsa cholinga cha Yehova umayerekezeredwanso ndi maziko. (1 Akor. 3:11; 1 Pet. 2:6) Ndiyeno n’chifukwa chiyani Paulo anagwiritsa ntchito mawu akuti “maziko olimba a Mulungu”?
6 Mu vesi limene ananena za “maziko olimba a Mulungu,” Paulo anagwiranso mawu amene Mose anauza Kora ndi anzake opezeka pa Numeri 16:5. Iye anagwiritsa ntchito zimene zinachitika m’nthawi ya Mose pofuna kulimbikitsa Timoteyo komanso kumutsimikizira kuti Yehova amadziwa ngati anthu ayamba mpatuko ndipo sawalekerera. Yehova sanalole kuti Kora asokoneze cholinga chake ndipo sakanalolanso kuti ampatuko amene anali mumpingo wachikhristu achite zimenezi. Paulo sanafotokoze kwenikweni tanthauzo la “maziko olimba a Mulungu.” Koma mawu amene anagwiritsa ntchitowa ayenera kuti anathandiza Timoteyo kukhulupirira kwambiri njira za Yehova.
7. N’chifukwa chiyani sitikayikira zoti Yehova adzachita zinthu mwachilungamo komanso mokhulupirika?
7 Mfundo za Yehova n’zapamwamba ndipo sizisintha. Lemba la Salimo 33:11 limati: “Zolinga za Yehova zidzakhalapo mpaka kalekale. Maganizo a mumtima mwake adzakhalapo ku mibadwomibadwo.” Malemba ena amanena kuti ulamuliro wake, kukoma mtima kwake, chilungamo chake ndiponso kukhulupirika kwake sizidzatha. (Eks. 15:18; Sal. 106:1; 112:9; 117:2) Lemba la Malaki 3:6 limati: “Ine ndine Yehova, sindinasinthe.” Pa Yakobo 1:17 timawerenganso kuti Yehova “sasintha ngati kusuntha kwa mthunzi.”
“CHIDINDO” CHOTITHANDIZA KUKHULUPIRIRA YEHOVA
8, 9. Kodi tikuphunzira chiyani pa mfundo za pa “chidindo” chimene Paulo anatchula?
8 Mawu ophiphiritsa a Paulo pa 2 Timoteyo 2:19 akunena za maziko okhala ndi chidindo. Kale, anthu ankakonda kudinda chidindo pa maziko a nyumba. Chidindocho chinkasonyeza dzina la munthu amene anamanga kapena mwiniwake wa nyumbayo. Paulo anali woyamba kugwiritsa ntchito mawu ophiphiritsa amenewa m’Baibulo. * Chidindo cha pa “maziko olimba a Mulungu” chimanena mfundo ziwiri. Yoyamba ndi yakuti: “Yehova amadziwa anthu ake.” Yachiwiri ndi yakuti: “Aliyense wotchula dzina la Yehova aleke kuchita zosalungama.” Mfundozi zimatikumbutsa zomwe zili pa Numeri 16:5.—Werengani.
9 Kodi mfundo za pa “chidindo” chimene Paulo anatchula zikutiphunzitsa chiyani? Zikusonyeza kuti mfundo zonse za Yehova zagona pa mfundo zazikulu ziwiri, zomwe ndi: (1) Yehova amakonda anthu amene ndi okhulupirika kwa iye, ndiponso (2) Yehova amadana ndi zosalungama. Kodi mfundozi zikukhudza bwanji nkhani ya mpatuko mumpingo?
10. Kodi Akhristu okhulupirika m’nthawi ya Paulo ankakhudzidwa bwanji ndi zochita za ampatuko?
10 Timoteyo ndi anthu ena okhulupirika ayenera kuti sankasangalala ndi zimene ampatuko ankachita. Mwina Akhristu ena sankamvetsa chifukwa chake anthuwo ankaloledwa kukhalabe mumpingo. N’kutheka kuti Akhristu okhulupirika ankadzifunsa ngati Yehova amasiyanitsadi pakati pa anthu okhulupirika ndi ampatuko.—Mac. 20:29, 30.
11, 12. Kodi kalata ya Paulo iyenera kuti inalimbikitsa bwanji Timoteyo?
11 Mosakayikira, kalata ya Paulo inalimbikitsa Timoteyo pomukumbutsa zimene zinachitika m’nthawi ya Aroni ndi Kora. Yehova anasonyeza kuti Aroni anali mtumiki wake wokhulupirika koma anakana Kora ndi anzake ndipo anawawononga. Choncho Paulo anasonyeza kuti ngakhale kuti mumpingo munali Akhristu achinyengo, Yehova ankadziwa anthu ake enieni ngati mmene anachitira m’nthawi ya Mose.
12 Yehova sasintha ndipo ndi wodalirika. Iye amadana ndi zosalungama ndipo salekerera anthu ochimwa amene salapa. Timoteyo anali munthu “wotchula dzina la Yehova” ndipo kalatayi inamukumbutsa kuti sayenera kutsatira Akhristu achinyengo. *
YEHOVA SADZAIWALA TIKAMAMULAMBIRA NDI MTIMA WONSE
13. Kodi sitiyenera kukayikira za chiyani?
13 Ifenso tikhoza kulimbikitsidwa ndi mawu a Paulo amenewa. Choyamba, n’zolimbikitsa kudziwa kuti Yehova amaona kukhulupirika kwathu. Sikuti amangoona chabe koma amaganiziranso kwambiri anthu ake enieni. Paja Baibulo limati: “Maso a Yehova akuyendayenda padziko lonse lapansi kuti aonetse mphamvu zake kwa anthu amene mtima wawo uli wathunthu kwa iye.” (2 Mbiri 16:9) Choncho tisamakayikire kuti zimene timachita pomutumikira kuchokera “mumtima woyera” sizidzapita pachabe.—1 Tim. 1:5; 1 Akor. 15:58.
14. Kodi Yehova salekerera anthu otani?
14 Koma mfundo yakuti Yehova salekerera anthu amene amamulambira mwachinyengo ndi yofunika kuiganiziranso. Pamene “maso ake akuyendayenda padziko lonse lapansi” angathenso kuona anthu amene mtima wawo si wathunthu kwa iye. Lemba la Miyambo 3:32 limanenanso kuti: “Munthu wochita zachiphamaso Yehova amanyansidwa naye.” Munthu wotereyu amachita machimo mobisa n’kumadzionetsa ngati wolungama. N’zoona kuti munthu wachiphamaso akhoza kupusitsa anthu ena. Koma Yehova yemwe ndi wamphamvu ndiponso wolungama amatitsimikizira kuti “wobisa machimo ake zinthu sizidzamuyendera bwino.”—Miy. 28:13; werengani 1 Timoteyo 5:24; Aheberi 4:13.
15. Kodi tiyenera kupewa kuchita chiyani? Perekani chifukwa.
15 Abale ndi alongo ambiri amatumikira Yehova ndi mtima wonse. Ndiye zingakhale zachilendo kwambiri ngati wina mumpingo angayambe dala kulambira Mulungu mwachinyengo. Koma ngati zinachitika m’nthawi ya Mose ndiponso nthawi ya atumwi, zikhoza kuchitikanso masiku ano. (2 Tim. 3:1, 5) Kodi pamenepa tikutanthauza kuti tizikayikira Akhristu anzathu n’kumawaona ngati sakutumikira Yehova ndi mtima wonse? Ayi, si zimenezo. Kungakhale kulakwa kwambiri kukayikira abale ndi alongo athu popanda zifukwa zomveka. (Werengani Aroma 14:10-12; 1 Akorinto 13:7.) Tisaiwalenso kuti mtima wokayikira abale athu ukhoza kusokoneza ubwenzi wathu ndi Yehova.
16. (a) Kodi tonsefe tiyenera kuchita chiyani kuti tisayambe mtima wachinyengo? (b) Kodi tikuphunzira chiyani pa bokosi lakuti “ Pitirizani Kudziyesa”?
16 Mkhristu aliyense ayenera kuganizira bwinobwino zimene amachita. (Agal. 6:4) Popeza ndife ochimwa, n’zosavuta kuyamba kamtima kachinyengo. (Aheb. 3:12, 13) Choncho tiyenera kudzifufuza nthawi ndi nthawi kuti tione ngati zolinga zathu potumikira Mulungu zili zabwino. Mwina tingadzifunse kuti: ‘Kodi ndimatumikira Yehova chifukwa chomukonda komanso kudziwa kuti iye ndi woyenera kulamulira? Kapena kodi ndimangomutumikira n’cholinga choti ndikasangalale m’Paradaiso basi?’ (Chiv. 4:11) Tiyeni tonse tizidzifufuza ndipo tikapeza kuti tayamba kamtima kachinyengo, ngakhale pang’ono pokha, tisinthe nthawi yomweyo.
ANTHU OKHULUPIRIKA AMAKHALA OSANGALALA
17, 18. N’chifukwa chiyani tiyenera kulambira Yehova ndi mtima wonse?
17 Tikamayesetsa kulambira Yehova ndi mtima wonse timapeza madalitso ambiri. Wamasalimo ananena kuti: “Wodala ndi munthu amene Yehova sanamusungire cholakwa chake, amene alibe mtima wachinyengo.” (Sal. 32:2) Anthu amene amachotseratu mtima umenewu amakhala osangalala panopa komanso akhoza kudzasangalala kwambiri m’tsogolo.
18 Pa nthawi yake, Yehova adzachititsa kuti anthu achinyengo aonekere. Choncho padzakhala “kusiyana pakati pa munthu wolungama ndi woipa ndiponso pakati pa munthu amene akutumikira Mulungu ndi amene sanatumikirepo Mulungu.” (Mal. 3:18) Koma panopa tingalimbikitsidwe podziwa kuti “maso a Yehova ali pa olungama, ndipo makutu ake amamva pembedzero lawo.”—1 Pet. 3:12.
^ ndime 8 Lemba la Chivumbulutso 21:14, lomwe linalembedwa zaka zambiri Paulo atalemba makalata ake opita kwa Timoteyo, limanena za “miyala yomangira maziko yokwana 12” yokhala ndi mayina 12 a atumwi.
^ ndime 12 Nkhani yotsatira ikusonyeza zimene tingachite kuti titsanzire Yehova pa nkhani yodana ndi zosalungama.


text: 16 M’chaka cha 36 cha ulamuliro wa Asa, Basa+ mfumu ya Isiraeli anapita kukaukira Yuda. Kenako anayamba kumanga mpanda wolimba kwambiri kuzungulira mzinda wa Rama,+ kuti anthu asamapite kwa Asa mfumu ya Yuda kapena kubwera kuchokera kwa Asa.+2 Tsopano Asa anatenga siliva ndi golide pa chuma cha m’nyumba ya Yehova+ ndiponso cha m’nyumba ya mfumu,+ n’kuzitumiza kwa Beni-hadadi+ mfumu ya Siriya+ amene anali kukhala ku Damasiko.+ Anam’tumiziranso mawu akuti:3 “Pali pangano pakati pa ine ndi iwe, ndi pakati pa bambo anga ndi bambo ako. Taona, ndakutumizira siliva ndi golide. Pita ukaphwanye pangano lako ndi Basa+ mfumu ya Isiraeli kuti achoke kwa ine.”+4 Choncho Beni-hadadi anamvera Mfumu Asa ndipo anatumiza akuluakulu a gulu lake lankhondo kuti akamenyane ndi mizinda ya Isiraeli. Iwo anawononga Iyoni,+ Dani,+ Abele-maimu,+ ndi malo onse osungiramo zinthu+ a m’mizinda ya Nafitali.+5 Basa atangomva zimenezi, nthawi yomweyo anasiya kumanga Rama n’kuimitsa ntchito yake.+6 Ndiyeno mfumu Asa inatenga Ayuda onse,+ ndipo iwo anapita kukatenga miyala ya ku Rama+ ndi matabwa ake, zimene Basa ankamangira.+ Mfumuyo inatenga zinthu zimenezo n’kuyamba kukamangira Geba+ ndi Mizipa.+7 Pa nthawi imeneyo, wamasomphenya* Haneni+ anapita kwa Asa mfumu ya Yuda n’kumuuza kuti: “Chifukwa chakuti munadalira mfumu ya Siriya,+ osadalira Yehova Mulungu wanu,+ gulu lankhondo la mfumu ya Siriya lathawa m’manja mwanu.8 Kodi Aitiyopiya+ ndi Alibiya+ sanali gulu lankhondo lalikulu, la anthu ambiri, magaleta ambiri, ndi okwera pamahatchi ambirinso?+ Chifukwa chakuti munadalira Yehova, kodi iye sanawapereke m’manja mwanu?+9 Pajatu maso a Yehova+ akuyendayenda padziko lonse lapansi+ kuti aonetse mphamvu zake kwa anthu amene mtima wawo+ uli wathunthu kwa iye. Mwachita zopusa+ pankhani imeneyi, chifukwa kuyambira tsopano anthu azichita nanu nkhondo.”+10 Koma Asa anamukwiyira wamasomphenyayo. Kenako anamuika m’ndende n’kumumanga m’matangadza+ popeza anamupsera mtima kwambiri chifukwa cha nkhani imeneyi.+ Pa nthawi yomweyo, Asa anayamba kuponderezanso+ anthu ake ena.11 Nkhani zokhudza Asa, zoyambirira ndi zomalizira, zinalembedwa m’Buku+ la Mafumu a Yuda ndi Isiraeli.12 M’chaka cha 39 cha ulamuliro wa Asa, iye anadwala nthenda ya mapazi+ mpaka matendawo anakula kwambiri. Koma ngakhale pamene anali kudwala, iye anafunafuna ochiritsa+ osati Yehova.+13 Pomalizira pake, Asa anamwalira m’chaka cha 41 cha ulamuliro wake ndipo anagona pamodzi ndi makolo ake.+14 Choncho anamuika m’manda ake olemekezeka kwambiri,+ amene iye anadzikumbira mu Mzinda wa Davide.+ Pomuika m’mandamo, anamugoneka pabedi pomwe anathirapo mafuta a basamu ambiri+ ndi msakanizo wapadera wa mafuta onunkhira.+ Kuwonjezera apo, pamaliro ake anapserezapo zofukiza+ zochuluka kwambiri.


text: 3 Ana amene Davide+ anabereka ku Heburoni+ anali awa: woyamba Aminoni,+ wobadwa kwa Ahinowamu+ wa ku Yezereeli,+ wachiwiri Danieli, wobadwa kwa Abigayeli+ wa ku Karimeli,+2 wachitatu Abisalomu,+ wobadwa kwa Maaka+ mwana wamkazi wa Talimai+ mfumu ya Gesuri,+ wachinayi Adoniya,+ wobadwa kwa Hagiti,+3 wachisanu Sefatiya, wobadwa kwa Abitali,+ wa 6 Itireamu, wobadwa kwa Egila+ mkazi wake.4 Davide anabereka ana 6 ku Heburoni ndipo analamulira kumeneko zaka 7 ndi miyezi 6. Kenako analamulira zaka 33 ku Yerusalemu.+5 Ku Yerusalemu+ iye anabereka ana awa: Simeya,+ Sobabu,+ Natani,+ ndi Solomo,+ ana anayi obadwa kwa Bati-seba+ mwana wamkazi wa Amiyeli.+6 Anaberekanso Ibara,+ Elisama,+ Elifeleti,+7 Noga, Nefegi, Yafiya,+8 Elisama,+ Eliyada, ndi Elifeleti,+ ana 9.9 Amenewa ndiwo anali ana onse a Davide, kuwonjezera pa ana a adzakazi ake, ndipo Tamara+ anali mlongo wawo.10 Mwana wa Solomo anali Rehobowamu.+ Rehobowamu anabereka Abiya,+ Abiya anabereka Asa,+ Asa anabereka Yehosafati,+11 Yehosafati anabereka Yehoramu,+ Yehoramu anabereka Ahaziya,+ Ahaziya anabereka Yehoasi,+12 Yehoasi anabereka Amaziya,+ Amaziya anabereka Azariya,+ Azariya anabereka Yotamu,+13 Yotamu anabereka Ahazi,+ Ahazi anabereka Hezekiya,+ Hezekiya anabereka Manase,+14 Manase anabereka Amoni,+ ndipo Amoni anabereka Yosiya.+15 Ana a Yosiya anali awa: woyamba Yohanani, wachiwiri Yehoyakimu,+ wachitatu Zedekiya,+ ndipo wachinayi anali Salumu.16 Mwana wa Yehoyakimu anali Yekoniya.+ Yekoniya anabereka Zedekiya.17 Ana amene Yekoniya anabereka ali mkaidi anali Salatiyeli,+18 Malikiramu, Pedaya, Senazara, Yekamiya, Hosama, ndi Nedabiya.19 Ana a Pedaya anali Zerubabele+ ndi Simeyi. Ana a Zerubabele anali Mesulamu ndi Hananiya, (Selomiti anali mlongo wawo),20 Hasuba, Oheli, Berekiya, Hasadiya, ndi Yusabi-hesedi, ana asanu.21 Ana a Hananiya anali Pelatiya+ ndi Yesaiya, mwana wa Yesaiya anali Refaya, mwana wa Refaya anali Arinani, mwana wa Arinani anali Obadiya, mwana wa Obadiya anali Sekaniya,22 mwana wa Sekaniya anali Semaya, ndipo ana a Semaya anali Hatusi, Igali, Bariya, Neariya, ndi Safati, ana 6.23 Ana a Neariya anali Elioenai, Hizikiya, ndi Azirikamu, ana atatu.24 Ana a Elioenai anali Hodaviya, Eliyasibu, Pelaya, Akubu, Yohanani, Delaya, ndi Anani, ana 7.


text:
Muzifufuza Chuma Chamtengo Wapatali Kuposa Golide
Kodi inuyo munatolapo mwala wa golide? M’dzikoli si anthu ambiri amene anachita mwayi umenewu. Koma pali anthu ambiri amene anapeza chuma chamtengo wapatali kuposa golide. Chuma chake ndi nzeru zochokera kwa Mulungu ndipo “golide woyenga bwino sangaperekedwe mosinthana nazo.”—Yobu 28:12, 15.
ANTHU amene akuphunzira Baibulo tingawayerekezere ndi anthu amene akufufuza golide. Iwo amafunika kuphunzira Malemba mwakhama kuti apeze nzeru zochokera kwa Mulungu. Tiyeni tikambirane njira zitatu zimene anthu amapezera golide kenako tione zimene tikuphunzirapo.
MUNTHU AMAYAMBA NDI KUPEZA KACHIDUTSWA
Tiyerekeze kuti mukuyenda m’mbali mwa mtsinje ndipo mwaona kenakake kakunyezimira. Ndiye mutawerama n’kutola mukupeza kuti ndi kamwala ka golide. Kamwalako n’kakang’ono ngati mutu wa machesi koma kosowa kuposa dayamondi. Kodi inuyo munganyamuke n’kumapita, kapena mungafufuze kuti muone ngati pali miyala ina?
Mwina umu ndi mmene zinalili munthu wa Mboni za Yehova atabwera kudzakuuzani uthenga wa m’Baibulo. N’kutheka kuti mutadziwa dzina la Mulungu kapena mfundo ina munamva ngati mwapeza kachidutswa ka golide. (Sal. 83:18) Nanga munamva bwanji mutazindikira kuti Yehova akhoza kukhala mnzanu? (Yak. 2:23) Mwina munaoneratu kuti mwapeza chuma chamtengo wapatali kuposa golide ndipo munkafunitsitsa kudziwa zambiri.
KENAKO AMAPEZANSO GOLIDE WINA
Nthawi zambiri tizidutswa ta golide timapezeka tambiri m’makhwawa ndi m’mitsinje. Munthu akachita khama amatha kupeza golide wambirimbiri m’malo ngati amenewa.
N’kutheka kuti mutayamba kuphunzira Baibulo ndi a Mboni munkamva ngati mwayamba kupeza golide. Mwina kuganizira malemba amene mwaphunzira kunakuthandizani kuti mudziwe zambiri komanso kuti muzikonda zinthu zauzimu. Kuganizira mfundo zomwe mwaphunzira m’Baibulo kunakuthandizani kudziwa zimene mungachite kuti mukhale pa ubwenzi ndi Yehova. Munadziwanso zoyenera kuchita kuti iye azikukondani komanso kuti mudzapeze moyo wosatha.—Yak. 4:8; Yuda 20, 21.
Mofanana ndi zimene anthu amachita kuti apeze golide wambiri, muyenera kuti munachita khama kuti mudziwe mfundo zambiri za m’Malemba. Mutaphunzira zambiri, munadzipereka kwa Yehova n’kubatizidwa.—Mat. 28:19, 20.
PITIRIZANI KUFUNAFUNA
Nthawi zina munthu amaona kuti tizidutswa ta golide tili m’kati mwa miyala. Mwina poyamba tizidutswati sitingaoneke bwinobwino chifukwa timakhala tating’onoting’ono. Koma munthuyo amalolera kuswa mwala n’cholinga choti apeze golideyo ngakhale mwalawo utakhala waukulu.
Munthu akadziwa “chiphunzitso choyambirira cha Khristu” amafunika kuchitabe khama. Izi zimathandiza kuti adziwe zambiri komanso aone mmene angagwiritsire ntchito mfundo za m’Baibulo pa moyo wake. (Aheb. 6:1, 2) Ndiye kodi mungatani kuti muzipindulabe ndi kuphunzira Baibulo ngakhale kuti mwaliphunzira kwa zaka zambiri?
Muzikhala ndi cholinga chophunzira mfundo zatsopano. Kuti izi zitheke, muzifufuza mfundo zina zokhudza nkhaniyo. Mukapitiriza kuphunzira mwakhama, mudzapeza malangizo komanso nzeru zochokera kwa Mulungu. (Aroma 11:33) Komanso muzigwiritsa ntchito zinthu zofufuzira zimene zikupezeka m’chilankhulo chanu. Muzifufuza moleza mtima mayankho a mafunso amene muli nawo komanso mfundo zimene zingakuthandizeni. Mukhozanso kufunsa Akhristu anzanu malemba ndi nkhani zimene akuona kuti n’zothandiza. Mungachitenso bwino kumauza ena mfundo zosangalatsa zimene mwaphunzira m’Mawu a Mulungu.
Komabe cholinga chanu chisakhale kungofuna kudziwa zambiri. Mtumwi Paulo anachenjeza kuti “kudziwa zinthu kumachititsa munthu kudzitukumula.” (1 Akor. 8:1) Choncho muziyesetsa kukhalabe odzichepetsa komanso kulimbitsa chikhulupiriro chanu. Kulambira kwa pabanja komanso kuphunzira Baibulo panokha kungakuthandizeni kuti muzitsatira mfundo za Yehova ndiponso kuti muzithandiza ena. Chofunika kwambiri n’chakuti mudzasangalala chifukwa chodziwa kuti mwapeza chuma chamtengo wapatali kuposa golide.—Miy. 3:13, 14.
Onaninso
Kulambira kwa Pabanja Kuzikhala Kosangalatsa
Werengani nkhaniyi kuti mudziwe mmene abale ena amachitira Kulambira kwa Pabanja m’mayiko osiyanasiyana kuti nanunso muone zimene mungamachite.
N’chiyani Chingakuthandizeni Kumvetsa Baibulo?
Kaya ndife anthu otani, tikhoza kumvetsa uthenga wa Mulungu umene uli m’Malemba Opatulika.


text:
Kodi Ndinu Gulu Lampatuko la ku America?
Likulu lathu limene limayang’anira ntchito ya padziko lonse lili ku United States of America. Koma si ndife gulu lampatuko la ku America pa zifukwa zotsatirazi:
Anthu ena amati gulu lampatuko limachita kuchoka m’chipembedzo china chachikulu kapena chodziwika bwino. Koma a Mboni za Yehova sanachite kuchoka m’chipembedzo china. M’malomwake, timaona kuti tinakhazikitsanso Chikhristu chimene chinalipo m’nthawi ya atumwi.
A Mboni za Yehova akugwira ntchito yawo yolalikira mwakhama m’mayiko oposa 230. M’dziko lililonse limene tikukhala, timaonetsetsa kuti choyamba, tikumvera ndiponso kugonjera Yehova Mulungu ndi Yesu Khristu, osati boma la ku America kapena boma lina lililonse la anthu.—Yohane 15:19; 17:15, 16.
Mfundo zonse zimene timaphunzitsa zimachokera m’Baibulo, osati kwa mtsogoleri wina wachipembedzo wa ku United States.—1 Atesalonika 2:13.
Ife timatsatira Yesu Khristu, osati mtsogoleri winawake.—Mateyu 23:8-10.